
					Forord
				

				
				
					Takk for at du er interessert i boka mi. Dette er et eksperiment hvor jeg har lyst til å prøve ut hvilke muligheter som finnes i en e-bok. Selvfølgelig kan du lese boka helt vanlig, uten å bry deg om hva annet som finnes av bonusmateriale.
				

				
					Gjennom boka vil du også finne en del røde fotnoter. Om du trykker på disse vil det komme opp et bilde. Når du dobbeltklikker på det, forsvinner bilde og du er tilbake i teksten.
				

			

		

	
	
	  
	    	
			Verano pasado

			- Sist sommer -

		
	  

	

	
		
			
				
					Støv
					.
				

				
					Tørr jord.
				

				
					Finkornet, rød sand. Overalt. I luften, på møbler og på gulvet. Hvert eneste åndedrag fylte lungene med det tørre pulveret. Pepe Antonio satt stille i en slitt skinnstol. Kroppen var lutet fremover og bare de gamle, senete hendene bevegde seg. Fingrene klemte hvileløst på en tom flaske av plast, og den krappe, knekkende lyden smalt som pistolskudd mellom murveggene.
				

				
					”Vil du sitte her til vi smelter?” sa han. Stemmen var irritert og oppgitt. ”Har ikke geitehjernen din fortalt deg hvor vi er? Vi er på djevelens forværelse!”
				

				
					Ricardo Curo skottet bort på den fortvilede mannen. Det lille glassbordet mellom dem var dekket av støv og sand. Han satte en svett finger ned på glassplaten og dro en utålmodig, fuktig strek tvers over bordet. Ricardo skulle ønske han hadde noe trøstende å si. Han tørket pannen og forsøkte å puste så rolig som mulig. Heten var uutholdelig til tross for to åpne vinduer, gjennomtrekk og en stor vifte i taket. ”Don Pablo er den eneste som kan redde avlingen,” sa Ricardo, men han hørtes ikke overbevisende ut. 
				

				
					”Og han gidder ikke engang å snakke med oss, det rottetrynet!” sa Pepe Antonio. Han beveget leppene som om han ville spytte på gulvet.
				

				
					”Hvis vi venter, så må han til slutt ta i mot oss.” sa Ricardo”
				

				
					"Phøø!"
				

				
					”Du har jo kjøpt vann av ham i førti år, hvorfor nekter han å selge mer nå?”
				

				
					”Han har ikke vedlikeholdt dritten sin på femti år. Det lekker. Og det skal liksom være min skyld.”
				

				
					”Da jeg ringte ham sa han at du ikke hadde betalt for det vannet du har fått, og det er derfor du ikke får mer.”
				

				
					”Du kan ikke vaske ræva på en moskito med det vannet jeg har fått!” Pepe Antonio krystet vannflasken med et brak. Han fortsatte: ”Rørene hans er så gamle og råtne, det er verdens lengste fontene. Hvem vil betale for ingenting?”
				

				
					”Men du trenger vann – nå!”
				

				
					”Han sier at jeg kan få vann, men bare hvis jeg fikser rørene.”
				

				
					”Puta madre! Rørene er jo hans.”
				

				
					”Han later som om han er Gud, men han er en djevel. Conjo! Alle med makt er Satans håndlangere. Sånn er det bestandig, over hele verden. Satan bestemmer!”
				

				
					”Hvordan er det mulig…” sa Ricardo.
				

				
					”Vannet tilhører ham. Han bestemmer prisen. For meg er det håpløst.”
				

				
					”Er vann så dyrt?”
				

				
					”I alle fall når han ber meg reparere rørene. Jeg har ikke penger. Men om jeg hadde det, ville jeg faen ikke gått ned på knærne for den dritten.”
				

				
					”Kanskje det ville være bedre å låne penger og reparere rørene… på lang sikt mener jeg.”
				

				
					”Å ta opp lån for å reparere rørene er galskap. Det er derfor han forlanger at jeg skal fornye dem. Han gjør det bare for å knekke meg, for å vise hvor makten ligger.”
				

				
					”Men…”
				

				
					”Men, men, men… Det finnes ingen utvei på dette… er du dauhørt? Hvis jeg låner for å reparere rørene, så vet han at banken kan ta gården min om jeg ikke får mer vann. Det gir ham bare enda mer makt over meg. Det er slutt, både for meg og tomatene."

Uttørket tomatplantasje



				
					”Finnes det ingen andre å få vann fra? Er han den eneste?”
				

				
					”Hvor tror du kommunen får vann fra? Alle er avhengige av den dritten.”
				

				
					”Det er for jævlig! Vann burde være allemannseie.”
				

				
					”Jada, og firfisler bør bruke solkrem. Verden eies av noen få, skjønner du? Vi andre er bare endeløse tannhjul som slites i stykker på veien, blendet av drømmer om en sorgløs fremtid. Kveg, arbeidshester, slakt!”
				

				
					”Ta opp et lån så du kan redde tomatene. Betal det ned med en gang, og så er du ute av knipa.”
				

				
					”Du kan ikke ta opp lån på tomater. Før hadde det kanskje gått, men ikke nå lenger. Jeg er for gammel til å gamble, jeg er for gammel til å slåss, jeg er for gammel…” Pepe Antonio dro håndbaken over pannen for hindre svetten i å renne ned i øynene. ”Og jeg legger meg ikke på rygg for den jævelen,” sa han. ”Aldri! Jeg trenger vann, men jeg vil ikke ha sølevann som kommer ut av ræva på en grådig gribb. Hører du?”
				

				
					Ricardo reiste seg brått opp og gikk over til resepsjonen. En middelaldrende dame, med unormalt velfrisert hår til å være midt i en hetebølge, kikket uinteressert opp fra en dataskjerm.
				

				
					”Kan du ringe inn til Don Pablo og si at vi vil snakke med ham? Nå!” Ricardo pekte mot døren inn til kontorene.
				

				
					Damen smilte fåret. ”Det er ingen vits,” sa hun. ”Don Pablo er ikke her.”
				

				
					”Hva?”
				

				
					”Don Pablo har dratt til Las Palmas.”
				

				
					Ricardo så at det rykket i munnvikene hennes, som om hun forsøkte å undertrykke et smil. ”Men vi har sittet her og ventet i over to timer. Hvorfor sa du ikke det da vi kom hit?”
				

				
					Damen trakk på skuldrene. ”Fordi han var her da. Han sa ikke at han ikke ville snakke med dere, han bare dro.”
				

				
					”Que cabron! Har han bare dratt og latt oss sitte her som to fjols?” Ricardo klasket en hånd i resepsjonsdisken.
				

				
					Pepe Antonio reiste seg opp og grep ham i armen. ”Jeg hadde rett,” sa han. ”La oss gå!”
				

				
					De to mennene krysset gaten uten å si noe. Sakte gikk de over til Pepe Antonios gamle, grå Renault Express. Bilen var parkert utenfor banken, halvveis oppe på fortauet med alle vinduer åpne. Den var bulkete og støvete, en bil aldri noen ville finne på stjele, og det fantes absolutt ingenting av verdi inne i den. Pepe Antonio åpnet døren på førersiden og satte seg inn, langsomt som om kroppen var full av smerte.

					”Går det greit?” spurte Ricardo.
				

				
					Pepe Antonio svarte ikke, men rotet rundt i lommene etter nøkkelen. Ricardo åpnet døren på den andre siden for å sette seg inn da en automatisk garasjeport på siden av bygget de kom fra, begynte å bevege seg. Han ble stående å stirre på hullet i veggen som sakte ble større. Inne i mørket kunne han skimte en stor bil. Han myste inn i den sorte åpningen. Var det ikke bilen til Don Pablo? Det var i alle fall samme type og med samme farge. Det var en rød, ny og rådyr Mercedes. Ricardo gikk frem på fortauskanten og stirret vantro på bilen som dukket opp i det skarpe sollyset. Før porten var helt oppe, svingte bilen ut i den trange gaten. Bak rattet satt Don Pablo. Ingen tvil om det. Ved siden av ham satt en annen, eldre mann. Begge skulte over mot fortauet.
				

				
					Ricardo tok et skritt ut i gaten og forsøkte å stanse bilen med en armbevegelse, men Mercedesen bare passerte ham og forsvant bortover. Hundre meter lenger nede i gaten skiftet et trafikklys til rødt, og bilen ble tvunget til å stoppe. Uten å tenke seg om begynte Ricardo å løpe. Han var oppe på siden av bilen før lyset rakk å skifte til grønt. Med knyttet neve kakket han på sidevinduet, men Don Pablo bare stirret rett fremfor seg. Oppførselen gjorde Ricardo rasende. Han hoppet fremfor panseret på bilen og stilte seg opp med begge armene utstrakt. Gjennom den sotete frontruten kunne han så vidt se de to mennene. Ingen av dem fortrakk en mine, men etter noen sekunder hørte Ricardo at sidevinduet ble åpnet. Han smatt tilbake, opp på siden av bilen. Det var en liten sprekk på vinduet.
				

				
					”Du må snakke med Pepe Antonio,” sa han inn i vindussprekken.
				

				
					”Hvorfor det?” Don Pablo snudde ikke på hodet, bare stirret fremover.
				

				
					”Det er oppstått en misforståelse mellom dere, og han må ha vann. Vær så snill, bare fem minutter?”
				

				
					Don Pablo svarte ikke.
				

				
					”Hører du ikke hva jeg sier?” Ricardo ropte nå. ”Du ruinerer ham.”
				

				
					Don Pablo snudde ikke på hodet, bare løftet opp venstre hånd og viste frem pekefingeren. Avvisende satte han fingeren ned på vindusbryteren og lukket vinduet. I det samme skiftet trafikklyset til grønt og bilen akselererte fremover. Ricardo kastet seg opp på panseret, men klarte ikke å bli hengende på lengre enn over krysset. Han skled av panseret og rakk bare instinktivt å trekke til seg beina, slik at de ikke kom under bilen.
				

				
					Fortumlet reiste han seg opp og gikk tilbake til Pepe Antonio. Han satte seg inn i bilen og børstet av seg støv og møkk. ”Den jævelen holdt på å drepe meg,” sa han. ”Vi drar til politiet. Jeg vil anmelde ham.”
				

				
					Pepe Antonio sukket demonstrativt. ”Du har ingen formening om hvordan det er på Gran Canaria,” sa han. ”Det er ikke mindre korrupt her enn der du kommer fra. Vet du hvem den andre mannen i bilen er?”
				

				
					”Nei. Det spiller ingen rolle.”
				

				
					”Det er politisjefen i Agüimes, kameraten til Don Pablo. Selv om de hadde kjørt deg ned, ville du fått skylda. Du er en nobel kar Ricardo, men mot disse folka er du sjanseløs.”
				

				
					”Du skal ikke tape,” sa Ricardo. ”Du hjalp meg da jeg trengte det. Vi er som familie, og jeg vil hjelpe deg. Vann er like viktig som blod på denne øya.”
				

			

		

	
	
	  
	    	
			Viernes

			( Fredag )

		
	  

	

	
		
			
				
					Plukk et kort
				

				
					Marisol
					 var våken da den lille vekkerklokken på nattbordet begynte å pipe. Hun hadde ligget urørlig og ventet på den plagsomme lyden som jaget henne opp hver morgen, bortsett fra på søndager. Klokken var halv fem.
				

				
					Marisol vred seg rundt i sengen, strakk ut en arm og stoppet torturen. Hun var trøtt. Usikker på om hun hadde sovet noe som helst gjennom natten. Søvnløse netter hadde hun ofte. Netter hvor negative tanker raste gjennom hodet hennes. Om og om igjen. Og når usikkerheten overmannet hjernen, var det umulig å få sove. Tankene fikk henne til å rotere i sengen. Hun forsøkte stadig å finne nye liggestillinger, men hver gang hun lå godt, og søvnen var i ferd med å snike seg inn, dukket nye vonde antakelser opp.
				

				
					Vanligvis var det spekulasjoner om fremtiden som stjal nattesøvnen. Bekymringer for hvordan den lille familien skulle klare seg i årene fremover. Hvordan hun skulle sikre at hennes lille datter fikk en god og trygg oppvekst, hvordan de skulle få penger til utdannelse, hvordan få henne til å forstå hva som er viktig i livet, og ikke minst, få henne til å sette pris på det enkle i tilværelsen.
				

				
					Men denne natten var uroen i henne vekket av nærere problemer. Vinduet stod på vid gap. Familien ønsket seg aircondition, men hadde ikke råd til å installere slik luksus. I stedet lå de i trekk med åpne vinduer i de periodene det kom hetebølger.
				

				
					Det var fremdeles mørkt ute, men skyfritt. Stjernene hang høyt på himmelen utenfor og kastet et svakt lys inn i rommet. Marisol kikket over på mannen som lå ved siden av henne. Ricardo sov uanfektet videre. Han hadde kastet av seg lakenet og lå naken på sengen i det varme rommet. Hun studerte ansiktet og kroppen hans, tok forsiktig på ham med fingertuppene, lot dem gli over brystkassen hans. Den var våt av svette.
				

				
					Hun elsket mannen ved sin side. Han var alt hun noen gang hadde drømt om å finne i en mann; sjenerøs og snill, arbeidsom og ærlig. De passet sammen. Begge var ordentlige og rettskafne mennesker.
				

				
					Marisol var født og oppvokst i den lille landsbyen La Taidia, høyt oppe i fjellene på sørsiden av Gran Canaria. Faren hadde vært fattig geitebonde, fullstendig uinteressert i bølgen av turisme som hadde flommet over øya i de siste førti årene. Onkelen hennes, José, hadde for ikke lenge siden blitt intervjuet av avisen La Provincia. Han var også geitebonde, og det som gjorde ham interessant for journalisten var at han var fullstendig uberørt av omverdenen. Onkelen var født i 1932. I løpet av livet hans hadde verden gjennomgått store forandringer. Spania hadde vært gjennom borgerkrig, Francos diktatur, andre verdenskrig og masseturisme. I tillegg hadde noen landet på månen, de fleste mennesker hadde skaffet seg radio, tv og telefon, økonomien hadde gått gjennom oppganger og kriser, mobiltelefoner og Internett var blitt alle manns eie, mens onkel José preget forsiden av avisen fordi han ikke hadde merket noen forandring fra den gang han var liten og frem til i dag. Geitene hadde de samme behovene som før, og det hadde han også. Han stod opp med lyset og la seg rett etter det ble mørkt. Han hadde ikke klokke, og i stedet for å bruke kalender sa han kvart, halv og hel måne - om det skulle være nødvendig å planlegge fremover i tid.

Kanarisk fjellandsby




				
					Marisol var yngst av tre søstre, og hadde aldri fått mulighet til utdannelse. Men innerst inne syntes hun at hun var heldigere enn sine søstre. I følge kanarisk tradisjon blir yngste datter kun født for å tjene sin mor og far. Hun får ikke lov til å gå på skole, men når foreldrene dør, arver hun huset. Det er selvsagt en tradisjon som er i ferd med å dø ut, men da Marisol og søstrene hennes ble født for mer enn tretti år siden, levde den i beste velgående oppe i de små fjellandsbyene.
				

				
					Foreldrene hennes døde tidlig, og hun behøvde bare pleie dem i et par år før de begge var borte. Deretter solgte hun huset hun arvet. Hun fikk ikke mye for det gamle, falleferdige huset, men det var nok til at banken ga henne et lån, stort nok til å kjøpe en liten leilighet i Agüimes. Det var ikke mye, men det var en start i livet.
				

				
					Agüimes er en liten, autentisk by, plassert strategisk riktig i nærheten av flyplassen og havet. Mange kanariere bor der fordi det gir lett tilgang både til turismen i sør, og til hovedstaden Las Palmas i nord. De to stedene hvor det er flest muligheter for å finne en jobb.
				

				
					Marisol var ikke redd for hardt arbeid, og hun hadde utseendet med seg. Riktignok var hun litt lubben, men hun hadde et klassisk, vakkert ansikt, med en fyldig munn og et fantastisk smil. Som de fleste andre kanariske kvinner uten utdannelse, måtte hun ta til takke med å rydde og vaske for turister og andre utlendinger. Det var dårlig betalt, men tidligere, da Ricardo fremdeles hadde arbeidstillatelse, hadde familien greid seg rimelig bra. Nå var det dårligere tider. Arbeidsledigheten i Spania var på over tjue prosent, og for litt siden hadde det stått i avisen at på Kanariøyene var den passert tretti. Det var mye. Mer enn det var i USA under den store depresjonen på 30-tallet. Verdien på hus og leiligheter hadde begynt å falle, og Marisol hadde fått et brev fra banken hvor de forlangte mer sikkerhet for lånet, nå som leiligheten plutselig var blitt mindre verd.
				

				
					Bare det var grunn nok til å ligge søvnløs.
				

				
					Hennes elskede Ricardo var argentiner. Han hadde kommet til Gran Canaria i 2001. Den gangen hadde det vært økonomisk krise i Argentina, og den eneste muligheten til å overleve, var å reise til et annet spansktalende land i håp om å få jobb. På den tiden var det lett å få arbeide på Gran Canaria, og mange argentinere hadde grepet muligheten.
				

				
					Marisol hadde møtt Ricardo mens han jobbet for Pepe Antonio, en tomatbonde i Agüimes. Han hadde vært lykkelig på bondegården, helt til det for ett år siden kom en alvorlig tørke, og tomatavlingen ble ødelagt. Ricardo hadde tatt det tungt. Han forholdt seg ikke annerledes ovenfor Marisol og deres lille datter, Elena, men han hadde fått et bittert drag rundt munnen, og det var lenge mellom hver gang han lo sin smittende latter.
				

				
					Marisol lukket øynene. Det var hett i det lille rommet. Hun sniffet ett par ganger ut i luften for å kjenne om Ricardo dunstet av parfyme. Ingenting. Det luktet bare tørr luft og gammel svette.
				

				
					Hun brukte albuen og dyttet bort i Ricardo. ”Vi må stå opp,” hvisket hun.
				

				
					”Ikke ennå, er du gal?” sa Ricardo. Han snudde seg rundt og boret ansiktet ned i puten.
				

				
					”Opp og stå. Vi må på jobb.”
				

				
					”Å 
					nei…”
				

				
					”Jo, vi 
					må
					. Opp med øynene!” Marisol dyttet bort i ham på nytt.
				

				
					”Kan vi ikke begynne en time seinere? Har de folka noen gang stått opp før tolv? La meg ligge litt til. De oppdager aldri verden om vi begynner åtte eller ni.”
				

				
					”Hvor var du i går kveld?” spurte Marisol. Det var et direkte spørsmål. Hun hadde våknet da Ricardo krøp til sengs. Han var kommet tilbake sent på natten, og han hadde 
					ikke
					 virket beruset. Det var det som gjorde henne urolig. Hun hadde aldri brydd seg om at Ricardo tok seg en fyll. Det hadde han fortjent, om det bare ikke var for ofte. Men at han var ute om natten og kom tilbake edru, det var bekymringsverdig. Og det var ikke første gangen det hadde skjedd.
				

				
					”Hva gjorde du i går? Hvorfor kom du så seint hjem?” sa hun.
				

				
					”Gi deg!”
				

				
					”Nei. Hva er det du driver med?”
				

				
					”Herregud…” Ricardo snudde seg over på ryggen og snøftet foraktlig.
				

				
					”Har du noen gang hørt 
					señor
					 Vivian fortelle Iris hvor han har vært?" Måten han sa señor på, var foraktelig.
				

				
					”Hva slags sammenligning er det?”
				

				
					”Er ikke Vivian og Iris forbildene dine?” Ricardo var tverr.
				

				
					”Du forsøker å snakke deg bort!”
				

				
					”Nei, hvis du kan godta det fra de folka, hvorfor ikke fra meg?”
				

				
					Marisol la seg inntil ham og strøk en hånd over brystkassen hans. ”Jeg liker ikke familien Cage mer enn deg, men de gir oss arbeide,” sa hun. ”Og vi må jobbe.” Hun hevet stemmen. Irritert. ”Forstår du ikke det?”
				

				
					Elena våknet. Det klynket svakt fra barnesengen.
				

				
					”Du har ikke engang arbeidstillatelse,” fortsatte Marisol. ”Om señor Vivian finner ut det, så kommer han til å be deg om å ryke og reise. Du fikk bare jobben fordi de var så fornøyd med meg.”
				

				
					Ricardo satte seg opp i sengen. ”De kommer aldri til å finne noen andre som er villige til å jobbe så hardt for dem.”
				

				
					”Det er uinteressant. Vi trenger pengene… vi har ubetalte regninger… overalt.”
				

				
					Elena begynte å gråte. Marisol hoppet ut av sengen og løftet henne opp.
				

				
					Ricardo ristet på hodet. ”Iris er begeistret for deg,” sa han, ”men bare fordi du oppfører deg som en tjener.”
				

				
					”Jeg gjør bare så godt jeg kan. Hver dag, hele tiden. Det bør du også gjøre.” Marisol satte seg på sengen med Elena på fanget. Hun sa: ”Iris er i hvert fall snill, selv om hun er dritings mesteparten av tiden.”
				

				
					”Æh, hu er ei ku,” sa Ricardo. ”Ei utpåku med opererte jur.”
				

				
					”De er nok opererte, ja. Men jeg har sett deg kaste lange blikk etter dem.”
				

				
					”Jeg ville ikke brukt puppene hennes til å polere bilen, ikke det engang.”
				

				
					”Hva er det med deg?” sa Marisol. ”Hvorfor har du blitt så bitter i det siste?”
				

				
					”Faen, tenker du aldri over hvor urettferdig livet er? Hvordan skjebnen vilkårlig deler ut kortstokken, og hvordan noen mennesker er fattige uten å ha en mulighet til å komme seg ut av hølet de blir født i?”
				

				
					”Det er ikke tilfeldig at familien Cage har penger.”
				

				
					”Jeg snakker ikke om dem. Jeg snakker om ubalansen i verden… generelt. Hvordan noen får utdelt alt, mens andre ikke får en dritt.”
				

				
					Marisol skakket på hodet. ”Har dette noe med Pepe Antonios død å gjøre?”
				

				
					”Nei, nei,” sa Ricardo kvikt.
				

				
					Reaksjonen var for rask. Ricardo var for ivrig etter å benekte spørsmålet. ”Hva er det du holder på med?” spurte Marisol.  ”Hvorfor er du borte om natta?”
				

				
					Ricardo reiste seg opp og famlet etter en underbukse som lå på en stol ved siden av sengen. Uten å se på henne, sa han: ”Raska på. Vi må komme oss av gårde før det blir kø på motorveien inn mot Las Palmas.”
				

				
					”Du har noe faenskap på gang?” sa Marisol.
				

				
					Ricardo dro en t-skjorte over hodet. ”Slutt á!” sa han. Kjærlig klappet han Elena på hodet, bøyde seg frem og kysset Marisol på kinnet. “Alt er ok,” sa han, og gikk ut av rommet.
				

				
					Marisol reiste seg opp, gikk bort til et skap og plukket ut noen barneklær. “Faen!” sa hun.
				

			

		

	
		
			
				
					Velkommen til paradis
				

				
				
					”Hvorfor
					 kan jeg ikke bare få sove?” Iris Cage mumlet lavt til seg selv. Hun åpnet øynene og kikket opp på en blå, skyfri himmel. Lange, grønne blader fra en diger palme spiddet den endeløse horisonten fremfor henne. En varm vind blåste dovent over hennes nakne hud. Luften var frisk, bortsett fra et hint av klor og fordampet vann.
				

				
					I hagen nedenfor terrassen gnisset hundrevis av hissige gresshopper beina mot hverandre i en uendelig kakofoni av utålmodighet. Iris snudde seg, lukket øynene og forsøkte å svinne hen i den røde netthinnen. Varmen gjorde henne slapp, og selv med solfaktor 40 kunne hun nesten kjenne hvordan huden stillferdig krøllet seg i solen.
				

				
					Hun var utilpass. Kvalm, med en ekkel følelse i mellomgulvet. Hun åpnet øynene igjen, og uten å løfte på hodet, myste hun nedover sin egen kropp. Det første hun så var brystene. De struttet opp i en perfekt vinkel. Selvsagt hadde de ikke blitt sånn av seg selv. Men det var lenge siden de var blitt rettet på, og innleggene var så små at brystene virket naturlige. Arrene var borte. Puppene var brune, og rett og slett praktfulle. Mye bedre enn hva hun hadde håpet på, den gangen hun fikk de i gave av en elsker, for mer enn femten år siden.
				

				
					Magen var flat og stram, med bare en liten rynke rett under navlen, og var det eneste i huden som avslørte alderen hennes. Lårene og rumpa var fremdeles stramme og myke, takket være noe i nærheten av et mirakel. Hun løftet det ene beinet og studerte huden. Den var brun og glatt. Hvor lenge ville 
					det
					 vare? Om noen år ville hun bli førti. Hvor mye forandrer seg når man når en slik alder? Hun orket ikke å tenke på det. Hun orket ikke å tenke på noen ting. Med et sukk vred hun hodet over til siden og begravde ansiktet i et lite håndkle.
				

				
					Et plask i bassenget foran henne sendte en iling gjennom kroppen. Iris lå stille, latet som om hun sov. Hurtige svømmetak brakte personen i vannet mot henne, og hun håpet at når svømmeren nådde bassengkanten, ville vedkommende snu og fortsette tilbake til den andre siden. Hun lyttet til de kjappe svømmetakene som kom fossende mot henne.
				

				
					Kvalmen svulmet i magen og bredte seg til brystet.
				

				
					Plaskingen i vannet stanset brått. Iris forsøkte å puste rolig uten å røre seg. Hvis hun sov, ville hun kanskje få være i fred? Det var stille noen sekunder før lyden av rennende vann skvalpet mot terrasseflisene, etterfulgt av korte, våte skritt. I øyekroken kunne Iris fornemme en skygge. Skyggen blokkerte for solen.
				

				
					”Flytt deg!” sa Iris. Hun lå helt rolig. Fremdeles med øynene lukket. Skyggen gjorde ikke tegn til å rikke på seg. Iris løftet armene over hodet og strakk kroppen langsomt ut på solsengen. ”Flytt deg!” gjentok hun. Stemmen var oppbrakt. Ikke høyere, bare mer intens.
				

				
					Et par kjølige dråper bassengvann falt ned på brystene hennes, for så, dråpe for dråpe, fortsette nedover magen. Iris tittet opp. En ung, naken jente stod bøyd over henne. Hun var våt og hadde vridd opp det lange, krøllete håret slik at hun kunne styre dråpene som falt ned. Jentungen var smellvakker. Naturlig brun fra fødselen av, og med en veldreid kropp som skyldtes like mye alder som gener og trening. Hun stod med et bein på hver side av solsengen, skrevs over føttene til Iris. Overkroppen var bøyd fremover, slik at hun kunne dirigere hvor dråpene fra håret skulle falle.
				

				
					”Julia!” Iris bjeffet navnet i et kort glefs, som for dytte henne bort med stemmen.
				

				
					”Til å være ei oppbrukt, gammel kjerring, har du fremdeles en ganske fin kropp,” sa Julia. ”Opp gjennom årene må det ha gått med en formue i kremer og operasjoner?”
				

				
					”Gi deg!” sa Iris. Hun ønsket ikke å sette i gang en krangel.
				

				
					Julia bare smilte søtt. Hun samlet håret i en pisk over hodet, vred det rundt og lot dråpene falle mot skrittet til Iris. Det var opplagt hva hun siktet på.
				

				
					Iris angret på at hun hadde lagt seg naken på solsengen. ”Slutt!” sa hun. ”Du er ikke morsom.”
				

				
					”Jeg prøver ikke å være morsom,” sa Julia. ”Jeg er kåt!” Hun vred håret slik at dråpene plasket ned i skrittet på Iris. ”Og jeg vet om en bedre måte å gjøre det vått på der nede.” Hun stakk tungespissen ut av munnen og lot den kjærtegne overleppen.
				

				
					Iris reiste seg opp og dyttet henne til side. Hun sa: ”Du er ikke god i hue!”
				

				
					Julia tok to skritt tilbake mot henne, slik at hun nesten ble stående skrevs over ansiktet til Iris. ”Jeg finner det veldig erotisk,” sa hun, ”tanken på oss to sammen.”
				

				
					Iris slo en knyttneve i låret på henne. ”Du er ikke noe annet enn en mentalt forstyrret unge.”
				

				
					Julia huket seg ned i knærne. ”Mulig det,” sa hun, ”men jeg finner tanken på sex med deg opphissende. Det er noe veldig erotisk med tanken på å ha samme elskerinne som sin far.”
				

				
					”Jeg er ikke din fars elskerinne.” Iris reiste seg opp og dyttet Julia bort fra solsengen. ”Jeg er hans kone!”
				

				
					”Haaa… Det er du ikke. Han har bare hatt én kone, og det er min mor.” Julia gikk bort til bassengkanten og opp på stupebrettet. Helt ute på tuppen, snudde hun seg og pekte foraktlig på Iris. ”
					Du
					 er ikke noe annet enn ei hore. Ei billig, overbetalt hore!”  Hun stupte ut i vannet og svømte raskt over mot den andre siden.
				

				
					Iris reiste seg opp. Hun hadde lyst til å ta cocktailglasset som stod på bordet ved siden av henne og kyle det etter jentungen, men hun gjorde det ikke. Julia vendte seg over på ryggen i vannet, og ga Iris fingeren mens hun sparket fra med beina.
				

				
					Iris fisket opp en hvit linskjorte som lå på solsengen, slang den på seg og kneppet to knapper før hun strente langs bassengkanten, over mot hovedhuset.  Skjorten var så lang at den skjulte rumpa og underlivet. Men bare så vidt.
				

				
					Faens drittunge! Sinnet kokte i Iris. Hun kunne ikke la seg behandle på denne måten. Julia hadde ingen respekt for henne. Det var på tide at Vivian tok et oppgjør med oppførselen hennes. Det var hans datter, og det var en grense for hva hun kunne finne seg i fra den drittungen.
				

				
					Med raske skritt gikk hun langs bassenget. Flisene langs kanten var glovarme. Det sved under føttene og hun maktet ikke å trå på flisene. Hun snudde, hoppet tilbake og kippet på seg et par strandsko. Fra den andre siden av bassenget hørte hun Julia le. Høyt og nedlatende.
				

				
					Iris klarte aldri å venne seg til at det er varme og ikke kulde man må beskytte kroppen mot når man bor i tropiske strøk. På Gran Canaria er været nesten alltid perfekt, bortsett fra enkelte vinterstormer, og en og annen sandstorm fra Sahara. Iris var født og oppvokst i Norge, og hun elsket dette nye livet med lange, late dager i solen.
				

				
					Hun gikk forbi poolbaren. Den hadde eksotiske stråparasoller og var designet av Vivian. Baren var bygget i naturstein og integrert med en diger grill. Også denne var laget av eksklusiv og kostbar naturstein. På motsatt side av baren, som en enorm parasoll, var det plantet en høy palme. Palmen speilet seg vakkert i det blå, klare vannet. Iris tenkte på alle de fantastiske festene de hadde hatt rundt denne baren. Med trening hadde hun blitt en perfekt vertinne, og hun nøt enhver sjanse til å være festens dronning. Hun hadde fått et liv de fleste bare kan drømme om.
				

				
					Eiendommen var enorm. Den lå på en høyde i Santa Brigida ovenfor Las Palmas. Herligheten var på tjuefem mål, alt inngjerdet av høye murer. Både hun og Vivian hadde elsket gården fra første gang de kom dit på boligvisning, og de hadde kjøpt haciendaen så fort papirene var i orden.
				

				
					Finca Artiles var meget luksuriøs, med både tennis og ridebane, og et  stort svømmebasseng, bygget etter internasjonale mål. Hovedhuset var storslagent, bygget i engelsk kolonistil med brede treterrasser på alle sider. Spredt utover eiendommen lå det i tillegg tre mindre bygninger, alle bolighus, og en grotte med en bodega på nesten to hundre kvadratmeter.
				

				
					Grotten var perfekt for innendørs fiestaer. Den var plassert i forgrunnen av eiendommen, rett etter porten, helt inntil en lang allé av mandeltrær. Alleen hadde trær på begge sider, og var den eneste kjørbare veien opp til huset. På toppen av grotten lå det en 
					mirador
					, utsiktsplass bygget av tre, hvor man kunne sitte med et glass champagne på varme kvelder. Skinnet fra lysene i Las Palmas var så sterke at det nesten gav følelsen av å sitte foran en peis.
				

				
					Iris stoppet og myste utover den fantastiske eiendommen. Hvor mange er det som har et hjem som overgår ens barndomsdrømmer om paradis?

					Når kattene slåss
				

				
				
					Vivian
					 lå på en sofa på kontoret og leste i musikkmagasinet Mojo. På en flatskjerm, hengende på veggen rett bak ham, danset noen halvnakne jenter i en video på MTV. Musikken blåste ut fra eksterne høytalere på gulvet.
				

				
					Uten å banke på kom Iris brasende inn. ”Det gjelder Julia,” ropte hun. Det var så vidt hun klarte å overdøve musikken. ”Hun terroriserer meg!”
				

				
					Vivian brettet sammen bladet. Han var sløv i blikket og hvit på nesetippen. Øynene var gule og uklare i kantene. Han reiste seg halvveis opp, klar for å si noe. Men da han trakk pusten, fikk han ikke frem et ord. I stedet hostet han flere ganger. Dypt og vått. Det surklet nede i  lungene. Etter å ha hostet ferdig sa han: ”Har kattene slåss igjen? Jeg har gitt Julia eget kredittkort på El Corte Inglés. Dere behøver ikke å bites om maten. Kan dere ikke heller shoppe litt sammen?”
				

				
					Iris bet munnen hardt sammen og trakk pusten dypt inn gjennom nesen. Hun skulte bort på Vivian. Han var over seksti år. Høy og tynn, men muskuløs og med et skarpt, vakkert ansikt. På haken hadde han et hvitt, kortklippet skjegg. Håret var også kortklippet, men i motsetning til skjegget, var dette farget mørkt. Det ga ham et distingvert, om noe unaturlig utseende. Han var bustete på håret, kledd i hvit bukse og hvit skjorte, med tynne, sorte skinnsko på føttene.
				

				
					Øynene deres møttes i et kort blikk. Der Iris stod midt på gulvet i den tynne, nesten gjennomsiktige linskjorten, følte hun seg plutselig mer enn naken; ubetydelig og verdiløs. Hun kikket ned i gulvet. Det var som om airconditionen blåste rett gjennom henne.
				

				
					”Julia behandler meg som en dritt,” sa hun. ”Jeg har forsøkt å være som en mor for henne, men hun…”
				

				
					Vivian avbrøt henne. ”Alle tenåringer hater foreldrene sine. Du burde heller ta det som en kompliment.”
				

				
					”Du forstår ikke!”
				

				
					”Jo da, generasjonsmotsetninger. Det virker som om man tilhører to primitive raser, kun oppsatt på å benytte enhver anledning til å slåss. Men innerst inne elsker man hverandre.”
				

				
					Iris snudde seg og kikket ut av vinduet. ”Julia har store problemer. Jeg kommer ikke gjennom til henne,” sa hun. ”Hun oppfører seg ikke normalt.”
				

				
					”Ikke normalt… Hva faen mener du?” Vivian tok tak i henne og snurret henne rundt.
				

				
					”Hun er mentalt forstyrret,” svarte Iris, uten å vike blikket. ”Og hun gjør alt for å psyke meg ut. For noen dager siden hadde jeg bedt henne med på shopping i Las Palmas. Vi skulle dra klokka to, og hun sa at hun ville møte meg utenfor porten.”
				

				
					”Ja…”
				

				
					”Da jeg svingte ut av porten, stod hun langs veien, kliss naken, kun iført dine gamle, brune gummistøvler og en stor rød hatt. Da jeg dro henne inn i bilen og spurte hva hun drev med, svarte hun: ”Jeg har bare kledd meg slik jeg regnet med at du kler deg når du drar til Las Palmas.”
				

				
					Vivian sperret øynene opp et øyeblikk før han brøt ut i en rå latter. ”Hun har i alle fall humoristisk sans.” Latteren gikk over i kraftig hosting. Da han fikk hentet seg inn, fortsatte han: ”Hun har ingen problemer. Alle liker Julia.”
				

				
					”Ja, fordi hun er søt og vakker. Alle setter pris på et vakkert utseende, men det er ingen som kjenner henne. Ikke engang du!”
				

				
					”Faen, er du misunnelig?” sa Vivian. ”Du har alltid vært den vakre og unge, men nå kommer Julia seilende opp på sidelinjen.”
				

				
					”Det er bare høflighet som gjør at vennene våre ikke sier i fra. Alle ser at Julia har problemer. Det er umulig å forstå henne.”
				

				
					Vivian viftet henne av med en håndbevegelse. ”Tull,” sa han.
				

				
					Iris lukket øynene og ristet på hodet. Julia ville alltid være Vivians datter, og i den trekanten ville hun alltid være nummer to - eller tre eller fire. Hun ville så gjerne bety noe for ham. Hvorfor fikk hun det ikke til? Hun visste godt at Vivian kunne finne på å være utro om han følte for det, men var ikke det prisen for å leve et slikt fantastisk liv? Man må betale for alt her i livet - på en eller annen måte - det hadde hun lært for mange år siden. Som tenåring hadde livet hennes vært blind famling i en ugjennomtrengelig urskog, fylt av ondskapsfulle skapninger, skjult i en dis av mørk, uvennlig skogståke – alt, selvfølgelig, kreert i hennes eget sinn. Hele ungdommen hadde hun lett etter en sti som førte ut i åpent terreng, ut til trygghet og respekt. Hun hadde snublet og falt, slått seg på torner og kvister i en endeløs jakt etter en enkel vei til et problemfritt liv. Et liv som dette.
				

				
					Vivian reiste seg opp og kom bort til henne. ”Jeg skulle ønske Julia ville bli med oss til Norge,” sa han, og hostet. Han harket et par ganger, før han fortsatte: ”Jeg gleder meg til å se landet du kommer fra.”
				

				
					”Mhm..,” sa Iris. Hun forsøkte å være positiv, med det hørtes ut som et grynt.
				

				
					Vivian la en arm rundt skulderen hennes og førte henne bort til en stor kommode. ”Fysen på litt snadder?” Han åpnet den øverste skuffen og tok frem en pose med hvitt pulver. ”Jeg er sikker på at du klarer å overtale Julia, om du bare vil,” sa han.
				

				
					Iris hadde lyst, men klarte ikke å skrike.
				

			

		

	
		
			
				
					A la playa
				

				
				
					Veien
					 fra Santa Brigida mot Las Palmas er smal og svingete ned til motorveien. Området er subtropisk med mange store palmer og mye frodig, grønn vegetasjon. For kanariere flest, er dette et perfekt sted å bo. Det har varierende klima; med sommer, høst, vår og vinter - selv om gradestokken stort sett holder seg mellom femten og tretti grader celsius.
				

				
[image: Santa Brigida]
Santa Brigida




				
					Hele åsryggen opp fra Las Palmas er dekket av store fasjonable hus og eiendommer. Mange ligger helt inntil veien, og spesielt i strøket fra Santa Brigida og ned gjennom Monte Lentiscal minner distriktet om landsbyer du ellers ville forbundet med Sør-Frankrike.
				

				
					Julia kom slentrende ut av en farmacia i Monte Lentiscal med en liten bærepose i hånden. Hun var kledd i en lang, hvit, skulderløs kjole som gikk helt ned til føttene. Kjolen ble holdt oppe av tynne stropper over to brune skuldre. Rundt halsen hadde hun et tjukt halsbånd av et metall som kunne være gull, men som antakeligvis ikke var det. Kjedet var i to deler; øvre del var en vanlig lenke, og fra det igjen hang det hundrevis av små halvmåner. Halsbåndet fortsatte rundt hele halsen, som for å lage en ramme sammen med det store, sorte håret. De lange krøllene flommet utover skuldrene. På føttene hadde hun et par små, sorte sandaler som matchet fargen på håret. Det var absolutt ikke noe utfordrende i måten hun hadde kledd seg på, men likevel var det ikke en eneste mann langs veien som ikke snudde seg og kastet et sultent blikk etter henne.
				

				
					Julia var oppspilt. Hun følte en blanding av frykt og glede. Solen stod midt på himmelen og det var varmt. Det var en perfekt dag for det hun hadde forberedt. Hun krysset veien og gikk over til en bussholdeplass på den andre siden. Det hun hadde planlagt, kunne ikke gjennomføres uten litt hjelp. Og det morsomme var at han som skulle hjelpe henne i dag, akkurat som andre før ham, ikke visste om det.
				

				
					Det gikk bare noen minutter før den grønne bussen fra San Mateo svingte inn på holdeplassen. Døren gled opp og Eric, en ung velbygd gutt, hoppet ut. Julia tok på seg sitt mest forføreriske smil og vinket lekent til ham. Hun hadde valgt Eric, ikke bare fordi han åpenlyst hadde siklet etter henne på en bar i Las Palmas, men også fordi hun vurderte ham til å være et velegnet offer.
				

				
					Julia kjente mange mennesker, men var klar over at hun ikke hadde virkelige venner. Hun slapp aldri noen innpå seg. Aldri. Det var bevisst, fordi om du ikke har venner, kan du heller ikke miste noen.
				

				
					Hun lot Eric kysse seg på begge kinn, før hun grep den ene hånden hans og dro ham mot en rekke parkerte biler. Eric var en spenstig gutt, kledd i rød, kortermet skjorte og en lyseblå shorts som gikk ned til knærne. Håret var kortklipt, og han hadde på seg store solbriller.
				

				
					”For en dag å dra på stranden,” sa Julia, og forsøkte å høres hverdagslig ut.
				

				
					”Er det ikke sånt vær i Sør, året rundt?” spurte Eric.
				

				
					Julia smilte. Usikker på om han allerede hadde røyket en joint eller to. De hadde truffet hverandre ett par måneder tidligere, helt tilfeldig. Han hadde slitt fælt for å sjekke henne opp, og da hun hadde spurt om å få telefonnummeret hans, var hun ganske sikker på at han fysisk siklet.
				

				
					Julia førte ham forbi et par biler og bort til en blå BMW 320CI.
				

				
					“Nå skjønner jeg hvorfor du ville at jeg skulle komme med bussen,” sa Eric. ”Er den din?” Han var åpenlyst imponert.
				

				
					”Nei, det er fatterens! Jeg har lånt den.”
				

				
					”Kul bil. Er han ikke redd for den?”
				

				
					”Han har flere. Det er ikke synd på ham.”
				

				
					”Flere? Hvor mange da?”
				

				
					”En seks – syv stykker, tenker jeg. Jeg har aldri telt over. Det er alltid én til overs i garasjen.”
				

				
					”Skal vi ta ned taket?” sa Eric. ”Det er kult å kjøre åpen bil nå.”
				

				
					”Nei, det er for varmt.” Julia viftet den ene hånden foran ansiktet. Hun sa: ”Klokken utenfor apoteket viste trettito grader, og det er i skyggen. Vi beholder taket oppe, så vi kan bruke aircondition. Taket er automatisk. Det fjerner vi når vi vil.”
				

				
					Julia åpnet låsene med et trykk på nøkkelen. Eric beundret henne mens hun gikk rundt bilen. En svak vind presset kjolen mot kroppen hennes, og i den sterke solen virket det som om hun var naken under det tynne, hvite plagget. Julia åpnet døren på førersiden og forsvant inn. Eric fortet seg inn fra den andre siden. Bilen var varm, men airconditionen begynte å blåse kald luft så fort motoren var i gang. Eric lente seg fornøyd tilbake i setet. Han følte seg helt sjef. The Boss – det var ham. ”Jeg er i godt humør,” lo han. ”Men det kan bli enda bedre.” Han stakk hånden ned i brystlommen og trakk opp en krøllete sigarett.
				

				
					Julia svingte bilen ut i trafikken og kjørte rolig i retning motorveien. Eric studerte dashbordet. ”Virker sigarett-tenneren?” spurte han.
				

				
					”Jeg røyker ikke,” sa Julia. Hun kikket ned på askebegeret. Det var åpent og fullt av sneiper. ”Men fatteren røyker for oss alle, så den virker sikkert.”
				

				
					Eric trykket sigarettenneren inn, ventet utålmodig til den spratt ut, og fyrte opp den hjemmerullede sigaretten. Han tok et dypt trekk, ventet litt, før han blåste røyken ut. Med et fjollete glis kastet han hodet bakover mens han sang høyt og skingrende:
				

				

				
					Hot town, summer in the city
				

				
					Back of my neck getting dirty and gritty
				

				
					Been down, isn't it a pity
				

				
					Doesn't seem to be a shadow in the city – yeah…
				

				

				
					Han holdt frem sigaretten og tilbød den til Julia. Hun avviste den med en håndbevegelse, men sørget for å le høyt av hans entusiastiske fremførelse av den gamle Loving Spoonful-sangen. Hun ville at han skulle føle seg bra. Eric hadde fortalt at han spilte i et band, men at han overlevde som selger hos Banana Computers, en Mac-butikk i Las Palmas.
				

				
					Eric tok et nytt dypt drag før han fortsatte å synge:
				

				

				
					All around, people looking half dead,
				

				
					walking on the sidewalk, hotter than a match head,
				

				
					Hot town, Summer in the city
				

				

				
					Julia hadde raskt forstått at han i tillegg til å spille i band, forsynte de fleste av kameratene med dop. Han hadde dealet åpenlyst på den lille baren hvor hun hadde truffet ham.
				

				
					Ved en rundkjøring, rett før motorveien, svingte Julia bilen inn på en busslomme. Eric hadde fått i seg mesteparten av sigaretten, og øynene var allerede slørete. Han kikket på henne med et fårete smil og trakk på skuldrene, forundret over at hun stoppet så raskt. Julia tok fra ham sneipen, åpnet vinduet og kastet den ut i veibanen.
				

				
					”Din tur til å kjøre,” sa hun.
				

				
					”Seriøst?” Eric lo usikkert.
				

				
					”Vil du ikke kjøre?” sa Julia. ”Vi kommer til motorveien nå.”
				

				
					”Jeg har akkurat røyka. Jeg er litt sløv,” sa Eric. Han flakket usikkert med øynene.
				

				
					”Det er automat, og nesten ikke svinger. Det klarer du vel?” Julia åpnet døren og gikk ut. Eric ble sittende i bilen og se dumt etter henne, helt til hun kom rundt på andre siden og åpnet døren der. Hun grep ham i overarmen og dro ham ut. Eric fulgte motvillig med. Deretter gikk han rundt bilen, sakte som i transe, før han satte seg inn bak rattet. Julia hoppet inn på den andre siden og smalt igjen døren etter seg. Eric justerte setet. Likeglad.
				

				
					”
					A la playa
					,” sa Julia. ”Vi bruker ikke mer enn 30 minutter til 
					Maspalomas
					, hvis du bare tråkker på litt.” Hun tok solbrillene fra hodet hans, og kastet dem i baksetet. ”Bare så jeg kan se at du ikke sovner,” sa hun.
				

				
					”Ha, ha… Dritfett,” sa Eric. Stemmen var halvkvalt, men noe mer entusiastisk, som om det gikk opp for ham at han skulle kjøre. Han satte bilen i drive, kastet et kort blikk i sidespeilet, og spant ut fra busslommen. Etter noen få minutter var de ute på motorveien. Den hadde tre felt hver vei. Eric ga gass og dro bilen raskt opp i 140 kilometer i timen. Det var raskere enn det meste av annen trafikk, og han måtte legge seg ut i den ytterste filen. Det var flere andre biler som kjørte i samme hastighet, men stort sett feis den blå sportsbilen forbi busser, varevogner og turister i leiebiler.
				

				
					Julia smilte fornøyd. Hun la en hånd på Erics lår. Langsomt lot hun den gli opp og ned, nær skrittet hans.
				

				
					”Ta ned taket,” sa hun.
				

				
					”I fart?” Stemmen til Eric slurret, som om han ikke helt klarte å få frem ordene.
				

				
					”Ja, vi tar det ned nå!”
				

				
					”Det kommer til å blåse av. Hele dritten kommer til å ryke.”
				

				
					”Er det din bil?”
				

				
					”Du er sprø. Det er den kule bilen. Jeg tar ikke ned taket i fart.”
				

				
					”Jeg tar ansvaret.”
				

				
					”Det er jeg som kjører,” sa Eric. ”Det er jeg som blir tatt. Og kalesjen kommer til å blåse av og treffe bilene bak oss.”
				

				
					Julia førte hånden helt opp i skrittet på Eric. Hun kjente at han reagerte. Kraftig. Han var ikke upåvirket, selv i full fart på motorveien, og med hjernen i en sky av marihuana.
				

				
					Eric fikset en ny, hjemmerullet sigarett opp av brystlommen. Han brukte sigarett-tenneren igjen, og tok et dypt drag.
				

				
					”Du er så kjedelig,” sa Julia. Hun åpnet hanskerommet og tok ut to små digitalkameraer. Det ene med et lite stativ, skrudd fast under.  På enden av de tre beina var det sugekopper. Hun plasserte ett kamera på dashbordet. Skrudde det på, og justerte slik at det tok et bra utsnitt av Eric. Deretter åpnet hun det andre og startet det også. Hun holdt opp kameraet, inntil taket med utstrakt arm, og lente seg over mot Eric, slik at begge ble med i bildet.
				

				
					”Hva er det du driver med?” Eric skjønte hva hun gjorde, men spurte likevel. Han pattet ivrig på sigaretten.
				

				
					”Jeg vil filme oss på vei til stranda, det er derfor jeg vil at du skal ta ned taket.” Hun stakk kameraet opp i ansiktet på ham. ”Ta ned taket!”
				

				
					Eric svingte bilen over i det høyre feltet, fant en lang åpning foran en lastebil som slet opp en seig, slak bakke. Etter de hadde passert lastebilen og det var god avstand, senket han raskt farten. Det var nesten som de hadde stoppet da speedometeret falt til åtti kilometer i timen. Han fortsatte nedbremsingen til hastigheten var godt under førti, før han trykket på knappen som tok ned taket. Med en elegant, glidende bevegelse, løftet taket seg fra frontruten. Vinden smatt innunder og ristet taket kraftig, men det skjedde ikke noe galt. Uten problemer forsvant hele taket ned bak baksetet. Den varme luften omfavnet dem, mens vinden traff ørene deres med et brøl.
				

				
					”Fantastisk!” ropte Julia.
				

				
					Eric ga gass igjen og svingte bilen ut i den midtre filen. Julia la fra seg kameraet hun hadde i hånden og reiste seg opp i setet. Hun kikket ned på Eric. Han stirret beundrende tilbake opp på henne. Med et enkelt grep fjernet Julia kjolestroppene fra skuldrene og lot kjolen falle ned på setet.
				

				
					Hun var naken, bortsett fra sko og det store halskjedet.
				

				
					Eric slapp gasspedalen og smilte triumferende.
				

				
					Et horn ulte kraftig bak dem.
				

				
					Julia snudde seg og vinket til en turistbuss før hun satte seg tilbake i setet. Eric hadde problemer med å holde øynene på veien. Begge lo høyt og hemningsløst.
				

				
					Julia plukket opp det lille kameraet igjen. Hun filmet Eric et øyeblikk før hun snudde kameraet mot seg selv. Hun begynte med ansiktet og det flagrende håret, før hun senket det ned mot de nakne brystene. Hun filmet begge, close-up og hver for seg. Brystvortene struttet opphisset mot linsen. Hun kjærtegnet det ene brystet med kameraet før hun fortsatte nedover. Etter å ha passert navlen åpnet hun skrittet og lot kamera sveipe rundt.
				

				
					Eric holdt på å kjøre inn i bilen foran. Ubevisst hadde han glemt å følge med forover. Han klarte så vidt å kaste bilen over i en annen fil, og unngikk  å brase inn i bakparten på en stor lastebil.
				

				
					Bakfra, i den neste filen, kom en annen bil i høy hastighet. Med et skrik klarte han å få slengt bilen tilbake inn i det midtre feltet uten at det smalt. Det tutet iltert fra tre, fire forskjellige biler rundt dem.
				

				
					”Rolig,” ropte Julia. ”Legg deg i den høyre filen. Slapp av! Vi skal jo kose oss.” Hun førte kameraet sakte mot skrittet til Eric. Han var for opphisset til å si eller gjøre noe. Han satt med åpen munn og skaket med hodet. Sigarettsneipen dinglet fra munnviken hans. Han holdt en hånd på rattet mens han forsøkte å ta på puppene til Julia med den andre.
				

				
					”Vi skal kose oss,” gjentok Julia. Hun lente seg over og senket hodet ned mellom rattet og magen hans. Med leppene bet hun der hvor hun kjente opphisselsen bule under shortsen.
				

				
					”Fy faen, du er gal,” sa Eric. Han gispet etter luft. ”Nei. Vi er gærne, vi,” ropte han. Lykkelig og oppspilt.
				

				
					Julia reiste seg opp, samtidig som hun begynte å dra ned shortsen hans. Eric lettet på rumpa slik at hun lettere fikk dratt den ned. Med et smil lot hun den henge over knærne hans.
				

				
					”La meg få se at du har lyst på meg,” sa hun.
				

				
					”Er ikke det tydelig?” Eric kikket ned på seg selv. Det var ingen tvil om at han var opphisset.
				

				
					”Bevis at du har lyst på meg!”
				

				
					”Hva mener du?” Eric så ut som et spørsmålstegn. Han hadde tydelig hatt et håp om hva Julia ville gjøre med ham, men hun bare stakk det lille kameraet opp i ansiktet på ham.
				

				
					Eric gliste dumt. Han var usikker på hva hun ønsket, men uansett hva det var, ville han være med på det. Julia holdt kameraet opp mot ansiktet hans i noen sekunder, før hun sakte tiltet det ned mot skrittet hans. Han var velutstyrt fra fødselen, men nå så det ut som om han var i ferd med å sprekke. Hun tiltet kameraet tilbake mot ansiktet hans samtidig som hun bøyde seg ned og kysset ham.
				

				
					”Yes,” sa Eric. Han stønnet av fryd. Svetten rant nedover tinningene hans. Han brukte den ene hånden til å kneppe opp den røde skjorten. Julia reiste seg opp igjen. Hun filmet ham i fra forskjellige vinkler.
				

				
					”Jeg vil se at du har lyst på meg,” ropte hun. Hun lot kamera sveipe fra skrittet hans, over til sine egne bryster, og tilbake til skrittet. ”Vis meg at du har lyst,” ropte hun.
				

				
					Eric akte seg over på siden i setet. Han byttet fot og brukte venstre bein til å trykke på gasspedalen. Han spriket så godt han kunne og lot det høyre beinet komme over på Julias side. Hun filmet ham. ”Vis meg at du vil,” sa hun.
				

				
					”Jeg skjønner ikke? Er ikke dette nok?”
				

				
					”Jeg vil se at du onanerer – mens du tenker på meg. Vil du ikke det, så vil du ikke ha meg?”
				

				
					Eric var desperat. Han kjørte i en åpen sportsbil på motorveien mellom Las Palmas og Maspalomas. Ved siden av seg, splitter naken, hadde han den vakreste jenta han noensinne hadde vært sammen med. I tillegg satt han med shortsen nede på knærne og med struttende ståpikk.
				

				
					Han hadde ikke noe valg.
				

				
					Han begynte å onanere.
				

				
					Julia filmet ham. Hun vekslet mellom ansiktet og skrittet. ”Fortere!” ropte hun. ”Jeg vil se at det går for deg!”
				

				
					Eric hadde lyst til å lukke øynene. Det var nesten så han glemte at de kjørte bil. Han ville bare gjøre som hun sa. Adlyde henne. Være sammen med henne. Han onanerte i et voldsomt tempo.
				

				
					”Fortere! Kom igjen! Du klarer det! Gjør det for meg!” Julia var like opphisset som ham.
				

				
					Eric lukket øynene et hundredel av et sekund, trakk pusten dypt og slappet av i skrittet. Lysten sprutet ut av ham.
				

				
					Julia lo henrykt. Hun førte kameraet så nær ham at hun fikk sæd på linsen. Derifra zoomet hun ut, slik at hun fikk med seg både Eric bak rattet og motorveien som forsvant i rasende tempo bak dem.
				

				
					”Du er den galeste og deiligste dama jeg har møtt.” Erik smilte opprømt. ”Jeg vet jo ikke noe annet om deg enn at du heter Michelle. Men jeg er overlykkelig for at du ringte meg.”
				

				
					Julia skrudde av begge kameraene, og puttet dem tilbake i hanskerommet. Hun kysset ham lett på kinnet. ”Det er jeg glad for også,” sa hun.
				

				
					”Men du holdt på å ta livet av oss,” sa Eric. ”Det var så vidt jeg ikke kjørte ut av veien. Vi kunne ha tatt kvelden, begge to.”
				

				
					”Det finnes verre ting enn å dø!” Julia smilte. Stemmen var lav og usentimental.  ”Det er bare noen som ikke er klar over det - ennå.”
				

			

		

	
		
			
				
					The Vinmonopol
				

				
				
					Iris
					 kom inn på kjøkkenet. Hun var kledd i en stilfull, rosa silkeslåbrok. Det blonde håret var gredd stramt bakover og festet med en strikk i nakken, slik at hun fikk en lang hestehale hengende nedover ryggen.
				

				
					Varmen overrumplet henne. Den var tjukk og intens, nesten ugjennomtrengelig. Heten la seg dirrende rundt henne. Hvorfor var ikke airconditionen skrudd på? Kjøkkenet hadde tre store vinduer, og alle stod på vid gap. Rommet var ryddet og vasket. Antakeligvis hadde Marisol satt opp vinduene for å lufte mens hun gjorde rent, og bare ennå ikke returnert for å skru på airconditionen.
				

				
					Iris gikk bort til et elektrisk panel på veggen og slo over en bryter. En diger vifte i taket startet opp med en dyp brummelyd. Viften ristet fra side til side mens den sakte akselererte opp mot full hastighet. Luften begynte å sirkulere, og det virket med ett mer levelig på det store kjøkkenet. Det ble ikke kjøligere, bare svalere. Iris vurderte å skalke igjen alle åpninger og sette på aircondition, men orket ikke ta jobben med å lukke de tunge trevinduene.
				

				
					Først måtte hun ha noe å drikke, hjelp til å gripe dagen. Hun åpnet døren inn til et digert kjølerom, stedet hvor de lagret mat og drikkevarer. Rommet var kaldt og deilig. Hun gikk inn, nøt kulden noen sekunder, før hun plukket med seg fire appelsiner.
				

				
					Tilbake på kjøkkenet fant hun frem en appelsinpresse fra et skap, satte pressen på benken, fant frem en kniv og delte appelsinene i to deler. Hun la en halv appelsin på pressen og kjente hånden skjelve. Kroppen trengte væske. Eller var hun fremdeles opphisset etter kranglen med Julia? Hun presset appelsinen ned mens hun kikket ut av vinduet. Det var allerede skygge på verandaen. Det betydde at solen minst stod midt på himmelen, og klokken derfor måtte ha passert ett.
				

				
					Det var helt stille i huset, bortsett fra viften som summet i taket. Iris skviset appelsinene så raskt hun kunne. Alle fire var saftige, og det ble nok saft til å fylle et stort glass. Hun løftet glasset til leppene og tok en liten slurk. Noe manglet. Saften alene var ikke nok. Det smakte tamt. Hun trengte noe mer. Hun gikk tilbake inn på kjølerommet. En stor hylle var fylt med diverse flasker. Hun kikket kjapt gjennom dem. Det var en tjue, tretti flasker av forskjellige typer. Mest rødvin og konjakk. Hun flyttet på noen flasker for å få full oversikt.
				

				
					Hvor var vodkaen? Hun flyttet flere flasker. Hvor var vodkaen? Kunne de ha gått tom for vodka? Hun hadde kjøpt seks flasker sist hun var i butikken. Det husket hun. Når var det? Var ikke det i går? Hun tenkte seg om før hun ble enig med seg selv. Nei, det måtte være to dager siden. Jo, det var helt sikkert to dager siden. Hun husket det nå. Det var ikke alltid like lett å holde orden på dagene når man verken må forholde seg til jobb eller klokke.
				

				
					Iris tenkte med gru på hvordan det ville bli å handle sprit i Norge. Det kom til å bli slitsomt; å måtte forholde seg til at alkohol kun blir solgt i spesialbutikker. Vivian hadde først ikke trodd henne da hun fortalte ham om Vinmonopolet. Til å begynne med hadde han vært skeptisk til Norge, bare ledd av alt det rare hun hadde fortalt ham om landet hun kom fra, men nå gledet han seg til å reise, ja til og med til å oppleve The Vinmonopol.
				

				
					Iris både gledet og gruet seg til turen. Hun hadde problem med å forestille seg Vivian i Norge. Han passet ikke inn der, i alle fall ikke i det Norge Iris hadde rømt fra. Det pietistiske og fordømmende Norge. Hun hatet alt ved det samfunnet.
				

				
					Hvor mye var forandret siden sist hun var i gamle-landet? Heldigvis skulle hun ikke tilbake til bygdesamfunnet hun kom i fra. Det var utenkelig. Stedet eksisterte ikke lenger for henne. Den lille vestlands-øya kunne like gjerne vært skylt bort av havet. Foreldrene hennes også. Både stedet og folket var skrubbet ut av bevisstheten hennes. Hun hadde brutt alle bånd til Norge, bortsett fra ett.
				

				
					Andrea var fremdeles en god venninne. De hadde ikke hatt mye kontakt de siste årene, og Iris hadde ikke forventet å blitt invitert til bryllupet hennes. Men etter invitasjonen kom, hadde hun ikke klart å la vær å leke med tanken om hvordan det ville være å dra tilbake til Norge.
				

				
					Da hun hadde fortalt Vivian om invitasjonen, ville han plutselig være med. Hun hadde vært sikker på at det var bare et innfall fra hans side, men han hadde ikke protestert da hun bestilte billettene. Han påstod at han hadde lyst til å se Oslo. Vivian trodde det var der hun kom fra, og hun lot ham forbli i troen. Det var kun dit de skulle, og bare for tre dager. Et så kort besøk burde de klare uten problemer.
				

				
					Iris lurte på om hun kom til å treffe mange gamle bekjente. Tanken skremte henne, men den var også litt opphissende. Hun hadde noen fine minner i fra Oslo, og Andrea hadde alltid vært en lojal venninne. Og selvfølgelig, hvis hun møtte gamle kjente, ville det være moro å fortelle om det livet hun levde nå. Om den flotte fincaen hun bodde på, om livet i solen, og om den uendelige luksusen hun bokstavlig talt veltet seg i etter å ha truffet Vivian.
				

				
					Iris skjøv tankene fra seg, og fortsatte å lete mellom flaskene. Hun fant flere kartonger med boksøl, og enda mer vin, men ikke en eneste flaske vodka.
				

				
					Glasset med juice dirret i hånden hennes.
				

				
					Hun tok en ny slurk.
				

				
					Det smakte absolutt ingenting.
				

				
					Bare appelsinjuice. Hun kjente nervene krype som små firfisler på utsiden av slåbroken. Hun grep en flaske Hennessy.
				

				
					Konjakk og juice? Hun åpnet flasken og luktet på innholdet. Hvorfor ikke? Hun helte en god slump opp i juiceglasset. De to flytende væskene passet ikke sammen. Den lyse, optimistiske gulfargen ble mørk og skittenbrun. Iris tok en stor slurk, skuttet seg med en brekning, og gikk tilbake ut i kjøkkenet. Hun var på vei ut på verandaen for å sette seg i skyggen, da Marisol kom inn på kjøkkenet, slepende på en stor støvsuger.
				

				
					”Buenos dias”, sa Iris. Hun forsøkte å skjule glasset hun hadde i hånden, uten helt å forstå hvorfor.
				

				
					”Buenos tardes,” sa Marisol. Hun smilte med hele tanngarden, men la trykk på tardes, i tilfelle Iris ikke skulle ha fått med seg at det var blitt ettermiddag.
				

				
					Marisol og Iris kommuniserte ganske greit, på et vis. Iris hadde en gang bodd sammen med en spanjol, og selv om forholdet bare varte noen måneder, hadde hun lært seg litt spansk. Hun snakket kun i presens, og om hun ville at noen skulle forstå om hun mente fortid eller fremtid, brukte hun hånden til å peke bakover eller fremover. Marisol, på sin side, kunne en god del engelsk. Riktignok var også hun helt blank på grammatikk, men hun hadde et stort forråd av ord. Og i alle språk er det stort sett de samme ordene som blir brukt om og om igjen, spesielt der hvor man kommuniserer mye med utlendinger og turister.
				

				
					Hvis Iris eller Marisol ikke forstod hva den andre mente, skakket de på hodet som en hund, og så forsøkte de med andre ord. Om det ikke gikk bra, blandet de engelsk og spansk. På en måte hadde de laget sitt eget språk. Som regel gikk det bra, til tross for at de sjelden forstod hverandre helt ordentlig. Men de hadde en god tone, og begge følte at de kommuniserte greit.
				

				
					”Esta lista?” sa Iris, for å få vite om hun var ferdig for dagen.
				

				
					”Pronto,” sa Marisol. Hun kikket seg rundt på kjøkkenet. Alt var i orden. Det var et stort rom, og det var en svær jobb å gjøre det rent hver dag. Over kjøkkenbenken hang dusinvis av kjeler og steikepanner. På diverse benker stod alt hva du kunne tenke deg av moderne kjøkkenmaskiner. Kjøkkenet var moderne og tradisjonelt på en gang. En kreasjon, som tatt rett ut av et interiørmagasin, tegnet av en arkitekt. Marisol var glad for at herskapet sjelden brukte det til annet enn å varme pizza.
				

				
					”Bueno, gracias” sa Iris. Hun ville fortsette ut på verandaen.
				

				
					”Hva med i morgen?” sa Marisol.
				

				
					”I morgen? Hva tenker du på?”
				

				
					”La fiesta – stor avskjedsfest, ikke sant?
				

				
					”Å ja, ja,… selvfølgelig.”
				

				
					Iris hadde ikke kommet så langt at hun hadde klart å tenke på morgendagen ennå. Vivian hadde invitert en haug med venner til en stor fest – med den unnskyldningen at de skulle feire at Iris skulle tilbake til Norge. Hun åpnet en skapdør, tok frem et ark og ga det til Marisol.
				

				
					”Handleliste,” sa hun, ”til Ricardo. Han må gjøre innkjøp!”
				

				
					”Ja,” sa Marisol. ”Jeg skal gi ham beskjed. Hvor skal jeg gjøre klart til festen?”
				

				
					”Ved poolen, selvsagt. Hvor ellers?”
				

				
					”Jeg tror det er i ferd med å bli calima. Kanskje grotten er bedre? Der er det alltid kjølig og du slipper unna all den røde sanden. Det kommer til å bli veldig varmt i morgen.”
				

				
					Iris tok en stor slurk av glasset hun hadde i hånden. Det var allerede for varmt etter hennes smak. Hvis det i tillegg ble calima – sandstorm fra Sahara – så ville det bli kvelende varmt. Kanskje det var en god idé å holde festen i grotten? Den lå rett bak inngangsporten til eiendommen. Grotten var innredet som en privat restaurant. Den hadde både kjøkken, bar og spiseplasser til mer enn femti personer. Det var et godt forslag, men Iris visste hva slags typer Vivian hadde invitert. Stor sett kjepphøye engelskmenn; restaurantarbeidere, timeshareselgere og unge kvinnelige lykkesøkere. En gjeng med høytflygende selvbilde, som raskt ville bli beruset, kaste klærne og finne poolen, uansett hvor de først befant seg på eiendommen.
				

				
					”Nei,” sa hun. ”Vi tar festen ved poolen.”
				

				
					”Ok…” Marisol ble stående ubesluttsomt å se på Iris. Det var tydelig at hun ville noe mer, men kviet seg for å si det.
				

				
					”Hva?” sa Iris.
				

				
					Marisol kikket ned i bakken. Brydd. Hun trakk pusten dypt inn, før hun slapp den langsomt ut igjen. ”Penger,” sa hun. Stemmen var lav og hun gjorde en grimase med munnen.
				

				
					”Ricardo trenger ikke penger for å handle.” Iris avfeide henne. ”Han kan bare bruke Al Campo-kortet ditt.”
				

				
					”Ja, jeg vet det.” Marisol flyttet på støvsugeren. Langsomt bøyde hun seg ned, som om hun ville sjekke at ledningen var skikkelig festet, før hun kikket opp mot Iris. Forsiktig. Hun unngikk bevisst øyekontakt. ”Det er ikke de pengene,” sa hun. ”Det er lønnen vår. Både min og Ricardos. Vi har ikke fått lønn denne måneden.”
				

				
					”Hvorfor ikke?”
				

				
					”Vet ikke.”
				

				
					”Merkelig. Du har vel skrevet timeliste og gitt den til Vivian?”
				

				
					”Ja.”
				

				
					”Har du snakket med ham, da?”
				

				
					”Ja.”
				

				
					”Hva sa han?”
				

				
					”Han ble bare sint. Jeg forstod ikke hva han sa.”
				

				
					”Trenger du penger nå?”
				

				
					”Ja,” sa Marisol, og nikket på hodet.
				

				
					Iris tømte glasset med det brune innholdet. Truet det i seg. Varmen slo mot pannen hennes. Det sved under øyelokkene. Den ubestemmelige kvalmen var tilbake. Hun hadde mest lyst til å legge seg ned på gulvet for å sove. ”Vent her,” sa hun.
				

				
					Iris hadde hørt stemmen til Vivian i det fjerne. Den kom fra et eller annet sted i hagen. Med en håndbevegelse beroliget hun Marisol og forlot kjøkkenet. Hun fortsatte gjennom en entré, ut en diger tredør, ned en bred steintrapp og ut i hagen. Der kunne hun høre Vivian snakke. Antakeligvis i telefonen. Han hadde en benk nede i hagen, under en palme, hvor han likte å sitte når han tenkte eller slappet av. Stemmen var høy og opphisset. Hun gikk mot benken.
				

				
					Da Iris kom gjennom hagen, snudde Vivian seg bort, og sa lavt: ”Det er faen ikke min skyld. Men ta det med ro, jeg fikser det i morgen.” Kjapt klappet han mobiltelefonen sammen og snudde seg mot Iris. Hun kunne se at han var irritert. Det gjorde henne usikker og nervøs. Det var aldri smart å irritere ham to ganger på samme dag. Vivian kunne ha store humørsvingninger, og det var alltid vanskelig å vite hvordan han ville reagere på forskjellige saker. Iris hadde lært seg å legge frem ting på en positiv måte.
				

				
					”Marisol er ferdig for i dag,” sa hun. ”Det er deilig å ha så god hjelp i huset.”
				

				
					Vivian stirret olmt på henne. ”Hva er det nå?” sa han. ”Det er ikke akkurat kunst det hun driver med - hun vasker og rydder. Hvorfor i helvete skal jeg vite når hun er ferdig med jobben?”
				

				
					”Ta det med ro! Jeg ville bare si at hun er flink. Hun gjør en god jobb for oss. Ricardo også.”
				

				
					”Det finnes tusenvis som kan gjøre den jobben, og som står i kø for å få den også.”
				

				
					”Men Marisol og Ricardo er til å stole på. Den slags folk finnes det ikke tusenvis av.”
				

				
					”Hva er det du vil fram til?”
				

				
					”Det er ikke noe…” Iris lot setningen henge i luften. Usikker på hvordan hun skulle fortsette. Redd for en konfrontasjon så tidlig på dagen. Til slutt sa hun: ”Men jeg traff Marisol nå nettopp.”
				

				
					”Og?”
				

				
					”Hun har ikke fått lønn. Er det noe du er misfornøyd med?”
				

				
					”Nei. Men er det så farlig - med en dag fra eller til?”
				

				
					”Du pleier jo alltid å betale punktlig. Kanskje de er bortskjemt?”
				

				
					”Det er deres problem!”
				

				
					”Kanskje problemet er at de også stoler på deg?”
				

				
					”Det bør de gjøre! Jeg betaler alltid. Det kan de i alle fall ikke klage på.”
				

				
					”Hvorfor ikke nå, da?”
				

				
					Vivian tok seg til hodet med begge hendene og lukket øynene. Han strøk håret bakover. Ettertenksomt.  ”Jeg har ikke vært i banken,” sa han. ”Disse folka skal ha alt i cash. Det er et jævla slit. Jeg er egentlig jævlig grei, for Ricardo har ikke engang arbeidstillatelse. Han kan bare holde kjeft!”
				

				
					”Ok, jeg ville bare spørre, i tilfelle du hadde glemt det?”
				

				
					”Jeg har ikke glemt det. Du kan si til Marisol at hun skal få pengene i morgen. Det får faen meg holde.”
				

				
					”Jada, det går sikkert bra.” Iris snudde og gikk opp mot huset. ”Jeg går på kjøkkenet og lager litt kaffe, om du vil ha,” ropte hun bak seg.
				

				
					Vivian svarte ikke.
				

				
					Iris gikk tilbake samme vei som hun var kommet. Marisol var fremdeles på kjøkkenet da hun kom tilbake. Hun hadde tatt ut alle platene fra stekeovnen, og stod å skrubbet delene.
				

				
					”Han har ikke fått vært i banken,” sa Iris. ”Du får alt i morgen.”
				

				
					”I morgen?” Marisol la fra seg det hun hadde i hendene og satte seg ned på en stol. ”I morgen,” gjentok hun. ”Det sa han i går også - og dagen før.”
				

				
					”Mañana, mañana, det er ikke noe vi har funnet på,” sa Iris. Hun forsøkte å komme med en latter, men fikk det ikke til. ”Men ta det med ro! Du får pengene i morgen.”
				

				
					Marisol reiste seg opp og satte platene på plass i stekeovnen. ”Det må jeg!” sa hun, og smalt døren på stekeovnen igjen. Oppgitt trampet hun ut av kjøkkenet.
				

				
					Iris laget en kopp kaffe, gikk inn på kjølerommet og hentet flasken med Hennessy. Hun trengte hjelp. Med skjelvende fingre blandet hun en real kaffedoktor og gikk ut på verandaen. Lukten av tørre palmer og het asfalt hang tungt over patioen. Hun satt stille med lukkede øyne og sippet til kaffen. Snart ville formen komme tilbake.

					Men før hun fant roen, braste Vivian inn på kjøkkenet. ”Faen, eller,” jamret han for seg selv. ”Hvorfor står vinduene åpne?”
				

				
					Iris hørte ham gå rundt og smelle med trelemmene i et forsøk på å stenge varmen ute. Lyden av en høy, skrikende vifte fortalte at han startet airconditionen på kjøkkenet. Hun lot kaffen rulle over tungen, og kjente tilfreds hvordan den varme, bitre smaken ga liv i kroppen. Snart ville hun  være tilbake. Normal.
				

				
					”Jeg håper det er kaldere i Norge,” sa Vivian. Han kom ut på verandaen og lukket døren etter seg.
				

				
					”Store sjanser for det,” sa Iris.
				

				
					”Snø?”
				

				
					”Nei, nei, det er snart sommer. Men det er like store muligheter for at det er kaldt og regn, som det er sjanse for sol og sommer. Det er umulig å forutsi.”
				

				
					”Akkurat nå har jeg ikke noe i mot å møte verken snømenn eller isbjørner. Det er for jævlig varmt her!”
				

				
					”Marisol tror vi kommer til å få en kraftig calima, kanskje vi skal avlyse festen i morgen?”
				

				
					”Avlyse en fiesta? Er du syk? Jeg har aldri hørt deg ville avlyse en fest. Her i huset bruker vi enhver anledning til å feire at vi lever. Det er ikke ofte vi har en så god grunn. Du skal hjem til ditt elskede Norge. Jeg gleder meg til å møte familien din.”
				

				
					”Du vet at jeg ikke har noen familie. Hvorfor maser du om det?” sa Iris.
				

				
					”Kanskje jeg ønsker at du skal ha familie, akkurat som jeg kanskje ønsker at jeg hadde hatt familie i England?”
				

				
					”Du har en bror?”
				

				
					”Han teller ikke. Jeg snakker om ordentlig familie.”
				

				
					”Man kan ikke velge familie.”
				

				
					”Nei, derfor er venner viktigere. Jeg har invitert en masse venner for at vi skal feire at du skal tilbake til hjemlandet. Vi avlyser ikke det, uansett hvor varmt det blir.
				

				
					”Vi har ingen venner. Ingen ordentlige venner.”
				

				
					”Gi deg! Hva med Gary og Vanessa?”
				

				
					”Helt ærlig?”
				

				
					”Ja.”
				

				
					”To forfyllede timeshare-selgere på flukt fra virkeligheten, fullstendig uten tanke for andre enn seg selv. Grådige og umoralske!”
				

				
					”Omtrent som oss, med andre ord?” Vivian lo høyt.
				

				
					”Har du hørt hva det siste salgstrikset deres er?” sa Iris.
				

				
					”De er selgere, de finner på smarte ting for å selge. Det er jobben deres.”
				

				
					”Jeg prøver ikke å unnskylde oss, men jeg er overbevist om at selv for deg finnes det en grense.”
				

				
					”Prøv meg! Hva er det de gjør som er så forferdelig?”
				

				
					”Det er ikke forferdelig, bare jævla simpelt.”
				

				
					”Timeshare-konseptet er bygget på at folk er idioter. Selgerne lager regnestykker som er helt idiotiske, men om folk ikke gidder å regne etter sjøl, eller å bruke fornuften, så er det deres egen feil. Og mange som kjøper er fornøyd. Ikke glem det.”
				

				
					”Noen er sikkert fornøyd, men ikke alle. Og det hender noen ønsker å trekke seg under visningsrunden.”
				

				
					”Det kan de vel?”
				

				
					”Ja, men ikke om de møter Gary og Vanessa. De presser folk til å kjøpe.”
				

				
					”Hvordan?”
				

				
					”De har ansatt en sort selger.”
				

				
					”Det er vel ikke noe spesielt i dag?” Vivian himlet med øynene.
				

				
					”Nei, nei, ikke hvis han hadde vært en ordinær selger. Men måten de bruker ham på, er smakløs.”
				

				
					”Hva er det som er så jævlig? Spytt ut! Jeg vil høre hva denne forbrytelsen er.”
				

				
					”Du vet jo hvordan slike visninger av timeshare-leiligheter foregår?” sa Iris.
				

				
					”Ja, jeg synes det er bra. Hvis det er hvordan de overvåker de nye, potensielle kundene som kommer, du mener? Folk skulle visst at de ble studert med overvåkningskameraer, og hvis det er ett par hvor damen er ung og pen, så får de utdelt en litt tjukkfallen kvinnelig selger – eller omvendt. Sånn at ingen ikke skal føle noen konkurranse fra selgeren. Jeg synes det er snedig. Det er rett og slett godt salgsarbeide. Og morsomt!”
				

				
					”Ja, men Gary og Vanessa går mye lenger. Hvis de merker at et salg er i ferd med å gå i oppløsning, så sender de en melding, slik at de blir oppringt på telefon. De unnskylder seg, og sier at de har fått et annet oppdrag, må gå, og at en ny selger vil overta.”
				

				
					”Det er ikke uvanlig.”
				

				
					”Nei, men det er her den sorte selgeren kommer inn. Han overtar salget, og når kundene sier at de ikke er interessert, så angriper ham dem. Han sier: ”Ok, jeg skjønner hvorfor dere ikke vil kjøpe. Det er meg, ikke sant? Det er bare fordi jeg er neger, ikke sant?”  De presser folk, truer med rasisme, det er ganske ekkelt.”
				

				
					”Ekkelt? Det er faen meg genialt. Jeg er stolt av å ha sånne venner. De må selge – og de sørger for at de gjør det. Har du glemt hvordan du hadde det da vi møttes? Du var kanskje den dårligste timeshare-selgeren som noen gang hadde jobbet på Anfi del Mar. Du klarte ikke å selge en eneste leilighet, gjorde du vel?”
				

				
					”Nei.”
				

				
					”Du var den vakreste og hyggeligste av alle som jobbet der, men du klarte aldri å selge noe som helst. Den eneste måten du kan overleve på, er å selge deg selv.”
				

				
					”Ikke kall meg ei hore!” sa Iris.
				

				
					”Jeg mente det ikke bokstavlig. Du kunne jobbet i en bar, selvfølgelig, men rik hadde du ikke blitt. Er du ikke glad for å være sammen med meg? Bor du ikke bra nok? Får du ikke nok penger?”
				

				
					”Jo, jo…”
				

				
					”Vil du heller rydde bord på Las Canteras?”
				

				
					”Nei, selvfølgelig ikke.”
				

				
					”Så hold kjeft, og ikke prat dritt om mine venner,” sa Vivian. Han tok tak i hestehalen hennes og vred ansiktet opp mot sitt. Brått og brutalt. ”Are you cool?” sa han.
				

			

		

	
		
			
				
					Who was that man
				

				
				
					Tim
					 Cox lurte på om det var lett å oppdage at han var iført parykk. Han stod på stasjonen i Wimbledon og ventet på toget til London. Det var tidlig på ettermiddagen, og få andre passasjerer ute på plattformen. Vinden blåste surt fra nord, og det var regn i luften. Kalenderen fortalte at det var vår, men om man skulle dømme etter været, kunne det like gjerne være midt i januar. Tim hørte latter fra noen skolejenter nede i undergangen til stasjonen. Lengre borte på plattformen stod tre eldre damer. Alle tre fiklet med paraplyene sine og forbannet været. Tim krummet seg sammen inntil en stolpe under et overbygg, godt i ly fra vind og regn. Han satte en liten veske med alt han hadde av klær og eiendeler mellom føttene, og dro jakken tettere rundt seg.
				

				
					Tim forbannet været. Hvordan ville parykken reagere på vann? Den skulle være av naturlig hår, men han hadde kjøpt den på nettet, og han tvilte på at kvaliteten var like god som reklamen påstod. Parykken var mye mørkere enn hva han hadde trodd, og hårene så unaturlige ut.
				

				
					En svak rumling i det fjerne fortalte at toget var på vei inn på stasjonen. Skolejentene kom opp fra undergangen og stilte seg ytterst på perrongen. De gamle damene begynte å gå fremover, som om de var redd for at toget ikke skulle stoppe.
				

				
					Toget hadde god fart inn på stasjonen, men stoppet brått med en høy, skrapende lyd. Tim valgte en annen vogn enn skolejentene og de gamle damene. Han steg på toget og gikk gjennom et par vogner, inntil han fant en plass hvor det nesten ikke satt mennesker. En mann som leste i en bok, kastet et blikk opp på ham, men det var alt. Tim satte seg ned og kikket på det duse speilbildet i vinduet. Det var gjennomsiktig, nærmest svart-hvitt , og veldig utydelig. I glasset så parykken helt grei ut, men han visste at det ikke reflekterte virkeligheten.
				

				
					Han forsøkte å ikke bry seg om det. Hva spilte det for en rolle om folk lo av ham, eller oppdaget at han gikk med parykk? Det som var viktig, var at ingen gjenkjente ham. Og sjansen for det var liten. I tillegg til parykken hadde han grodd en tjukk bart og var iført mørke pilotbriller. Mange ville nok oppfatte ham som en raring, men at noen ville gjenkjenne ansiktet hans, det trodde han ikke.
				

				
					Togturen inn til London tok bare femti minutter. Han gikk av på Elephant & Castle, skiftet til London Underground og fortsatte til Leicester Square. Her skiftet han til Piccadilly line og fortsatte mot Arnos Grove. Da han passerte King’s Cross Station kom han til å tenke på Nick Lowe og sangen Who was that man.
				

				
					I 1987 brøt det ut en eksplosiv brann på King’s Cross og trettien mennesker mistet livet. Alle ble identifisert, bortsett fra én. Det var stakkaren Nick Lowe skrev en sang om. En mann som ingen kjente eller savnet. En anonym person som ingen visste hvor kom i fra - eller hvor han skulle.
				

				
					Tim skulle gjerne hatt den mannens anonymitet. Fått sjansen til å begynne på nytt. Han ble sittende å gruble på fremtiden. Det var bare kort tid siden han hadde fått vite at han hadde blitt lurt, at han var blitt ført bak lyset uten engang å legge merke til det. Og svindelen hadde pågått i flere tiår.
				

				
					Hvordan kunne han ha vært så naiv?  Nå, fra en medfange, hadde han fått vite hvordan det hadde foregått. Men kunne han bevise det i ettertid? Neppe. Og at han var blitt lurt for penger var noe helt annet enn det som hadde ført ham inn i den ulykkelige situasjonen han befant seg. Nei, skylden var helt og holdent hans egen idioti.
				

				
					Han hadde gjort mange ting feil – gjennom hele livet, men de aller fleste av dem var ubevisst. Han hadde vært dum. Mange ganger. Og det hadde han fått svi for. Om det hadde blitt en ny brann på T-banen akkurat nå, så hadde det ikke gjort noe, tenkte han. Men så gikk det opp for ham at om han hadde omkommet i en slik brann, så hadde han ikke vært en anonym, forulykket mann. Han ville vært på alle landets avisers førstesider. Og folk ville bare smilt og tenkt at en slik død, det var akkurat hva Tim Cox fortjente.
				

				
					Det
					 var ingen god måte å ta avskjed på.
				

				
					
				

				
					Tim hadde bare vært i Arnos Grove en gang tidligere. Det var allerede mer enn fire år siden. Han gikk av på stasjonen og ut i Bowes Road. Han måtte se seg om et øyeblikk før han husket hvilken vei han skulle gå. Et hvitt hus på venstre side av veien avgjorde saken. Han husket huset og fortauet med en allé av trær ut mot veien. Rett etter det hvite huset kom han til en åpen plass. Deretter fulgte en lang rekke med like hus. Det var eneboliger med små grønne hager i front, adskilt med en lav mur ut mot fortauet og veien.
				

				
					Han kunne ikke huske hvilket hus han skulle til, og måtte ta seg tid til å lese navnene på postkassen til hvert enkelt hus. Etter noen minutter fant han navnet han lette etter: Morgan Cox.
				

				
					Først gikk han rett forbi. Han hadde ikke lyst til å banke på. 
				

				
					Men fantes det andre muligheter?
				

				
					Han forsøkte å tenke på alternativer, men kunne ikke komme opp med noe som var bedre. Ubesluttsomt ble han stående på fortauet, to hus lengre nede i veien. Biler suste forbi i en endeløs rekke. Etter hvert begynte folk å legge merke til ham. Hvor lang tid ville det gå før noen ringte til politiet og sa at de trodde de hadde en gal mann, i unaturlig parykk, stående utenfor huset deres?
				

				
					Han var kommet så langt nå at han ikke kunne snu.
				

				
					Og hva kunne han tape? Han var allerede på bunn. Tim gikk tilbake, inn porten og opp til huset. Midt på døren var det en stor metallhammer til å banke på med. Han løftet opp hammeren, holdt den usikkert oppe i noen sekunder, før han smalt den mot døren. Flere ganger i rask rekkefølge.
				

				
					Etter en liten stund kom det noen lyder innenfra. Tim tok et skritt tilbake og ventet på at døren skulle bli åpnet. Det ble fiklet med nøkler, merkverdig lenge, før døren til slutt svingte opp. En liten gutt, ikke større enn at hodet hans rakk opp til dørhåndtaket, tittet ut. Han holdt en ball under den ene armen.
				

				
					”Hei,” sa Tim. ”Du må være Jonathan?”
				

				
					Den lille gutten stirret skeptisk på ham med et morskt blikk før han nikket på hodet. Forsiktig.
				

				
					”Er pappaen din hjemme?” spurte Tim.
				

				
					Gutten flyttet ballen over til den andre siden, nølte et øyeblikk, før han igjen nikket bekreftende.
				

				
					”Hvem er det, Jonathan?” ropte en mannsstemme inne fra huset.
				

				
					”Hvem er du?” sa gutten. Stemmen var avvisende, som om han helst ville lukke døren.
				

				
					”Jeg er onkelen din.”
				

				
					”Jeg har ingen onkel. Roger, bestevennen min, har tre onkler. Men jeg har ingen.”
				

				
					”Hvem er det?” Stemmen inne fra i huset var kraftigere.
				

				
					”Det er en onkel?” Jonathan snudde seg og kikket forvirret inn i huset. Det kom noen brå lyder innefra før en mann dukket opp bak den lille gutten. Han kikket forfjamset på den merkelige fremtoningen som stod på gårdsplassen, før det gikk opp for ham hvem det var. Med et rykk dro han den lille gutten til seg.
				

				
					”Hvorfor i helvete kommer du hit?” sa han.
				

				
					”Du er broren min, Morgan,” sa Tim.
				

				
					”Det er lenge siden jeg har hatt noen bror. For meg er du mindre levende enn Dracula.”
				

				
					”Gi deg. Jeg vet at jeg gjorde en feil, men nå har jeg tatt straffen.”
				

				
					De ble avbrutt av en dame som kom ut av døren på nabohuset. Hun vinket lett til Morgan før hun gikk ut på fortauet og forsvant nedover gaten. Morgan tok tak i Tim og dro ham inn i entreen på huset.
				

				
					”Jeg vil ikke ha deg stående på utsiden av huset. Noen kan gjenkjenne deg. De færreste her omkring vet at vi er brødre.”
				

				
					”Du er lillebroren min. Jeg kan huske at du var stolt av meg.” Tim klarte ikke å se direkte på broren.
				

				
					”Jeg visste ikke at du var et jævla svin!” sa Morgan.
				

				
					”Det var en tabbe, men det var ikke en så stor forbrytelse. Det var ikke så ille. Hadde det vært det, ville jeg ikke sluppet ut av fengselet nå.”
				

				
					”Ikke så ille? De fant fjorten tusen filer med barnepornografi på harddisken din. Fjorten tusen filer, hjernen din er en pedofil svamp!”
				

				
					”Men hør, jeg har aldri rørt noen. Jeg har aldri skadet noen. Jeg har sett på bilder, ja, men om jeg ikke hadde vært kjent, så ville aldri avisene ha skrevet om det.”
				

				
					Morgan dyttet den lille gutten inn i huset. ”Gå opp på rommet ditt,” sa han. Guttungen ble bare stående og kikke på den fremmede mannen. ”Nå, Jonathan!” Han skubbet gutten innover i huset og lukket døren etter ham.
				

				
					”Morgan,” sa Tim. ”Jeg ble gjort til en offentlig syndebukk.”
				

				
					”Ja, og det var fortjent,” sa Morgan. Han knyttet neven som om han hadde lyst til å slå. ”Fjorten tusen filer med barnepornografi. De fleste, meg inkludert, ville fått deg kastrert. Hvis Elisabeth hadde kommet hjem nå, og funnet deg i samme rom som Jonathan, ville hun kastrert deg her og nå, med hagesaksen.”
				

				
					”Jeg dreit meg ut. Jeg vet det! Det er ulovlig, men hadde jeg ikke vært kjendis, så ville aldri Daily Mail dratt opp saken på forsiden. Historien ville ikke fått et eneste oppslag i noe media - om jeg ikke hadde vært kjendis.”
				

				
					”B-kjendis. Has been er et bedre uttrykk. Det er ingen som ville husket deg om det ikke var for denne saken. Du har alltid hatt for høye tanker om deg sjøl. Du har ikke hatt en hit siden syttitallet, og selv ikke da var det ordentlige listetopper. Du og det bandet ditt, dere var aldri noe tess! Dere hadde kanskje noe låter som var topp ti, men dere kom fullstendig i skyggen av band som Slade, T-Rex og Sweet. Og bortsett fra Marc Bolan som døde ung, så er det ingen som husker noen fra de bandene heller. I dag er du ikke annet enn en pedofil idiot.”
				

				
					”Jeg husker at du var stolt av meg,” sa Tim, han klynget seg til fortiden. ”Vi hadde flere store hits. Rock this World var nummer tre. Husker du ikke det? Du var ikke mer enn ti år, men du fikk være med på Top of the pops. Og da vi var på turne med Mud, fikk du sitte på scenen da vi spilte i London.”
				

				
					”Mud,” Morgan spyttet ut navnet. ”De var mer populære enn dere, og det er ikke en kjeft som husker dem i dag. Det er ingen som husker deg eller The Spyes! Det eneste folk husker om deg - og det husker de godt - er at du er en pedofil råne.”
				

				
					Han lukket opp døren og pekte ut.
				

				
					”Du må komme deg vekk herifra før Elisabeth kommer hjem.”
				

				
					Tim gjorde ingen tegn til å ville gå. ”Hvor skal jeg dra?” sa han.
				

				
					”Jeg har et godt forslag,” sa Morgen. ”Dra til et annet land, dra til månen, dra til helvete - bare kom deg ut herifra!”
				

				
					”Jeg har mistet alt. Jeg har ikke noe sted å bo, jeg har ingen penger… hvor skal jeg dra?”
				

				
					”Hvorfor skulle det plutselig bli mitt problem?” Morgan pekte på døren.
				

				
					”Du er den eneste jeg har. Du er broren min.” Tim forsøkte å ta på ham.
				

				
					Morgan tok et skritt tilbake. Forbannet. Han pustet dypt, ut og inn, et par ganger. Demonstrativt. Med et grynt slo han knyttneven i veggen. ”Faen,” sa han. ”Jeg burde ikke gjøre dette.”
				

				
					”Hva da?” Det var et lite håp i stemmen til Tim.
				

				
					Morgan skulte bort på ham. ”Jeg har en limit på fem hundre pund for uttak i minibank. Hvis du lover å aldri mer vise deg her, så skal du få det.”
				

				
					”Er det virkelig så ille?”
				

				
					”Ja.”
				

				
					”Men…”
				

				
					Morgan avbrøt ham. ”Jeg har ingen bror lenger. Forstår du ikke det? Dette er det siste jeg kan gjøre for deg. Om jeg hadde tilgitt deg, så ville Elisabeth tatt med seg Jonathan og forlatt meg. Det er jeg sikker på. Vil du ha de fem hundre, eller ikke?”
				

				
					”Du er sikker på at du mener dette?” Tim hadde vanskelig for å puste.
				

				
					”Helt sikker!” Morgan så ham rett i øynene.
				

				
					”Ok, takk da,” sa Tim. Han var glad han hadde briller med sotet glass.
				

				
					”Jeg vil ikke bli sett sammen med deg. Selv ikke med den dumme parykken. Du kan gå først og så møtes vi om ti minutter på T-banestasjonen. Du får pengene av meg, men vi snakker ikke sammen. Ok?”
				

				
					Tim gikk ut gjennom den åpne døren.
				

				
					”Du skal få igjen pengene,” sa han. ”Jeg har planer om et helvetes comeback.”
				

			

		

	
		
			
				
					Den røde Mercedesen
				

				
				
					El
					 Corte Inglés er et av de største varehusene i Las Palmas.  To bygninger, på hver side av den travle firefeltsgaten Mesa y López, med flust av parkeringsplasser i kjelleren. Varehuset har alt du trenger, så lenge du ikke behøver å tenke på hva det koster. Et stormagasin for velstående kanariere og utlendinger med lommene fulle av kredittkort.
				

				
					[image: Las Palmas]
					Las Palmas

				

				
					Ricardo kom ut av den ene svale bygningen, og ble stående på fortauet. Larmen fra den passerende trafikken var øredøvende etter en time med dempet bakgrunnsmusikk og servile ekspeditører. Kroppen forsvarte seg mot den plutselige varmen og begynte øyeblikkelig å svette. Han strevet med fem fulle bæreposer, men manglet fremdeles et par ting på listen han hadde fått av Marisol. Butikkene som hadde varene han trengte, lå alle i bygningen på den andre siden. 
				

				
					Han skulle til å krysse gaten da han fikk øye på en rød Mercedes som stod parkert litt lengre nede i gaten. Hjertet gjorde et hopp hver gang han oppdaget en rød Mercedes. Det fantes ikke så mange av dem i Las Palmas, det visste han. Sjansene for at det kunne være bilen til Don Pablo var stor. Ricardo gikk noen skritt fremover, inntil bygningen, slik at vinkelen mot bilen ble bedre. Noen meter fra den stoppet han og lot som om han kikket på noe i utstillingsvinduet rett fremfor seg. Fra refleksen i vinduet kunne han konstantere at det var Don Pablo som satt bak rattet.
				

				
					Ricardo avskydde Don Pablo. Vannrettigheter hadde gjort familien rik, og fincaen han bodde på var stor og velutstyrt. Don Pablo hadde aldri slitt for å tjene penger. Og akkurat som så mange andre som har kommet lett til det, var han hensynsløs, selvopptatt og lite ydmyk ovenfor den flaksen livet hadde utstyrt ham med. Han så på seg selv som overlegen de fleste andre, snakket høyt og brautende, og var overbevist om at han fortjente den rikdommen han hadde arvet.
				

				
					Don Pablos finca strakte seg gjennom barrancoen og langt inn i fjellene. Høyt oppe, på nesten femten hundre meter over havet, fantes det en naturlig vannkilde som ga godt med vann, året rundt.
				

				
					Kilden hadde vært familiens gull i århundrer. De hadde bygget estanquer – vannreservoarer og forsynt naboer med vann. Gjennom generasjoner hadde nabohjelp gradvis blitt til forretningsvirksomhet, og siden tidlig på 1900-tallet hadde fincaen utelukkende vært et vannselskap.
				

				
					Vann er essensielt på Gran Canaria. Øya er plassert på Afrikas kontinentalsokkel og klimaet er varmt, trehundreogsektifire dager i året. Men det er stor forskjell på nord- og sørsiden. Nordsiden er subtropisk, grønn og frodig, mens sørsiden er gold og tørr, nesten som en ørken. På sørsiden kan ingenting – vegetasjon, dyr eller mennesker – overleve uten vann. Selv insekter og firfisler bukker under for solen om de ikke har tilgang på væske.
				

				
					Slik har ikke klimaet alltid vært. Da spanjolene erobret Kanariøyene fra Guanchene – urbefolkningen – på 1400-tallet, var hele Gran Canaria grønn og frodig. Men erobringen ble en blodig, langvarig og kostbar foreteelse for spanjolene, og for å finansiere krigen satte de i gang med sukkerproduksjon. For å lage sukker trengs det varme og for å lage varme trengs det brensel. Uten å ane konsekvensene, hugg spanjolene ned store deler av skogen på Gran Canarias sør og øst side, og med det forandret de for alltid øyas klima.
				

				
					I dag har denne delen av øya sol nesten året rundt og er derfor perfekt, ikke bare for solhungrige turister, men også for jordbruk. Poteter gror tre ganger i året, og tomater og mange andre grønnsaker gror kontinuerlig - så sant de har tilgang på vann. Den som eier vann er konge i sitt område, og bestemmer, bokstavlig talt, over liv og død.
				

				
					Men hvorfor var han i Las Palmas nå? Det stemte ikke med den researchen Ricardo hadde foretatt. Don Pablo skulle dit i morgen, men ikke i dag. Hadde han skiftet planer uten at Ricardo hadde fått greie på det? Don Pablo forlot sjelden fincaen i Agüimes. Den var diger, og om han ikke ønsket det, var det ikke nødvendig å forlate gården.
				

				
					Ricardo hadde brukt mye tid på å finne ut av Don Pablos rutiner og arrangementer. Derfor var det skuffende at han ikke visste at Don Pablo hadde tenkt seg til Las Palmas denne dagen. Han stod og forbannet djevelen i den røde Mercedesen, da en hvit stasjonsvogn stoppet langs siden av bilen og sperret for utsikten. Først trodde han det bare var en bil som stanset på grunn av trafikken, men da han oppdaget at Don Pablo kom ut av sin bil, forstod han at bilen hadde stoppet for å plukke opp vannkongen. Don Pablo åpnet bagasjerommet på Mercedesen og løftet ut en stor, flat koffert. Deretter kikket han seg forsiktig rundt før han åpnet bakluken på den hvite bilen og stappet inn den spesielle kofferten. Da det var gjort, smalt han igjen lokket og hoppet inn i den ventende bilen. Før Ricardo klarte å se hvem sjåføren var, satte bilen seg i bevegelse og svingte til høyre på det første hjørnet. Ricardo løp etter så fort han kunne med bæreposene ristende i armene. Da han nådde hjørnet, var det så vidt han kunne se den hvite bilen forsvinne i det fjerne. Han bannet høylytt uten å bry seg om at folk stirret på ham. Hvor i helvete var det Don Pablo hadde tenkt seg, og hvorfor var han i Las Palmas nå?
				

			

		

	
		
			
				
					Griskhet, umoral og elendighet
				

				
				
					Det
					 var kvelende varmt i Las Palmas. Mange hadde nesten ikke på seg klær. Likevel viftet de seg med en avis eller et magasin, og alle som hadde ork nok til å bevege seg, hadde store svetteflekker på bryst og rygg. De fleste fotgjengere bar på, eller drakk av, store vannflasker. Fortausrestaurantene var fulle, og mellom bordene løp iherdige kelnere med digre brett, stappfulle av øl.
				

				
					Vivian Cage stirret misunnelig på et bord hvor fire typer satt med hver sin øl og lo ubekymret av en munter historie. Selv satt han i en sølvgrå Porsche Cayenne Turbo 450 og ventet utålmodig på at et trafikklys skulle skifte til grønt. Straks lyset hadde skiftet, og to gamle damer hadde kommet seg ut av fotgjengerfeltet, freste han over krysset. Han kjørte uforsvarlig fort i de trange gatene. Flere ganger hadde han problemer med å stoppe uten å smelle inn i bilen foran. Han trommet på rattet og gledet seg til å komme ut på motorveien, sørover.
				

				
					Så langt hadde alt gått etter planen.
				

				
					I det siste krysset, før utkjørselen til motorveien, fikk han igjen rødt lys, rett utenfor en stor filial av Santander Hispano Central. Han stirret hatefullt på banken. Det var ikke bankens skyld at han var kommet i en råtten situasjon, men han hatet banker og alle som jobbet i bank, like fullt. Snyltere. De er som kakerlakker, tenkte han. Det kryr av dem, overalt, og det eneste de fører med seg, er ulykke. Bankkakerlakker – smittebærere av griskhet, umoral og elendighet.
				

				
					Ute på motorveien tente han en sigarett, la bilen ut i det venstre feltet og suste sørover. Hvordan i helvete hadde han klart å komme i denne situasjonen? Han var suksessfull. Han var rik. Eller rettere sagt – han hadde vært suksessfull og han hadde vært rik.
				

				
					Nei. Det var heller ikke riktig. Han var fremdeles rik, bare han klarte å gjennomføre det han hadde i fore denne dagen. Uforståelig var det, hvordan han, etter et langt og eksepsjonelt liv, hadde klart å bli like uintelligent som alle andre? Han hadde vært jævlig velstående, med mer enn nok penger til å leve ubekymret resten av livet. Det var snakk om store summer. Han kunne huske en gang at en kamerat hadde spurt om hvor mye han var god for. Det hadde han ikke tenkt på før han fikk spørsmålet, men det hadde gjort ham nysgjerrig, og han hadde begynt å regne på det. Hvis han på den tiden hadde solgt alt han eide av aksjer, fond og andre verdier, ville han lett kunne ha cashet ut åtti millioner pund. Det var tøft å tenke på, for det var ikke mange årene siden han hadde gjort det regnestykket.
				

				
					Og nå?
				

				
					Nå var han som alle andre; neddynget i gjeld. Det burde ikke vært mulig. Hvordan kunne han ha vært så dum? Heldigvis var det ingen andre som kjente til at han var blakk. Bortsett fra alle han skyldte penger til, og ikke klarte å betale, selvfølgelig. Dem var det riktignok mange av, og ikke alle var banker.
				

				
					Han kastet et blikk opp i speilet, og oppdaget at bilene som kjørte i samme retning, raskt forsvant bak ham. Cayennen var for bra. Det var umulig å kjenne hastigheten, selv når det gikk fort. Men dette var ikke dagen å bli stoppet av Guardia Civil. Han slakket av på farten og la seg rolig over i den mest langsomme filen. Han hadde lyst til å åpne vinduet, men innså at det ville gjøre det varmere, ikke kjøligere.
				

				
					
				

				
					Vivian var forundret over hvordan tilværelsen hans var gått i oppløsning. Han hadde alltid klart å ta vare på de mulighetene livet hadde gitt ham. Og i motsetning til hva mange trodde, hadde han aldri fått noe gratis. Han hadde kjempet for alt han hadde skaffet seg, helt fra han var liten gutt.
				

				
					Oppveksten hadde ikke vært enkel. Han ble født i Sheffield, bare et par år etter andre verdenskrig var over. Det var i utgangspunktet en dårlig start. Byen var fremdeles full av ødelagte hus og store kratre etter tyskernes lynbombing. Det var rasjonering på mat og bensin, og de aller fleste familier slet for å holde det gående.
				

				
					Da Vivian bare var to år gammel, omkom faren i en gruveulykke, og han vokste opp sammen med en fem år eldre bror og en ulykkelig mor. Moren var alltid nedfor. Hun kunne ikke skjønne hvordan mannen hennes hadde overlevd tre år ved fronten, for så å komme hjem for å omkomme i en ulykke.
				

				
					Moren jobbet hardt for å holde liv i de to guttene, men bare noen dager før Vivian fylte fjorten, døde også hun. Diagnosen var kreft, men Vivian var overbevist om at hun var utslitt. Moren hadde prentet inn i de to brødrene gudsfrykt og moral, men etter at moren døde, var begge overbevist om at det ikke fantes noen Gud. Og at den hjelpen de måtte trenge i dette livet, den måtte de sørge for selv.
				

				
					Broren flyttet til Cork i Irland hvor han hadde kjæreste, mens Vivian fikk bo på et lite rom i kjelleren til en onkel. Vivian likte ikke å gå på skole, følte seg innestengt i klasserom, og han mistrivdes hver eneste dag. Etter noen år med mange problemer, droppet han ut av skolen. Noen kamerater ville starte et band, og Vivian ble spurt om han ville være med. Han var ikke spesielt musikalsk, men dette var i 1964, da alle unge gutter skulle spille i band. The Beatles hadde akkurat slått igjennom, og så lenge du hadde langt hår, et instrument og en forsterker, var det som regel nok til å være kvalifisert. Vivian fingerte et innbrudd hos sin egen onkel, stjal sparepengene hans og kjøpte seg en bassgitar og en forsterker.
				

				
					Bandet Vivian ble med i, var en ren Beatles kopi, men fordi de kom nordfra, akkurat som The Beatles, fikk de fort spillejobber andre steder i landet - også i popens mekka - London. The Hammocks, som de kalte seg, hadde ikke holdt på i mer enn ett år og hatt fem-seks spillejobber før de fikk et engasjement på en klubb i hovedstaden. The Crawdaddy var en typisk London klubb, hvor et annet populært band, The Rolling Stones, hadde spilt fast hver uke frem til de hadde fått sin første hit. Deres suksess ga en åpning for andre grupper - og The Hammocks - var et av mange elektriske luftslott nordfra som ble sendt til London i håp om at noen ville finne ut at den langhårede gjengen kunne bli det nye Beatles.
				

				
					De fire ungdommene som utgjorde The Hammocks kjørte ned til London i en gammel Ford Transit. Varebilen var rusten og skranglete og luktet av støv og møkk. Den hadde ingen seter bak, så to av medlemmene i bandet måtte sitte oppe på høytalere og forsterkere som var stablet inne i lasterommet.
				

				
					Mye av veien var smal og svingete, og det var en anstrengelse å kjøre fra Sheffield til London. Men guttene var oppspilte. Det virket som om de var på reise inn i en ny verden, inn i et nytt liv. Rundt hver sving dukket det opp nye og spennende ting. Etter hvert ble trafikken tettere, og etter noe som føltes som en evighet, fortalte skiltene langs veien at de nærmet seg London.
				

				
					Den enorme byen gjorde et voldsomt inntrykk på Vivian. Han satt foran, ved siden av sjåføren, og vekslet mellom å kikke ut av vinduet og ned på et stort kart han holdt i fanget. Vivian hadde fått oppgaven med å stake ut veien, men det var ikke lett etter at de kom inn i selve byen. London er stor og full av mange små gater. Alle så like ut. Klubben skulle ligge i Richmond. Men hvor i helvete var Richmond? De kjørte mye feil, og kom ikke frem til klubben før tjue minutter etter de skulle ha stått på scenen.
				

				
					Vivian visste innerst inne at han ikke var i besittelse av noe stort musikalsk talent, og at det var utseendet som var hovedgrunnen til at han hadde blitt bedt om å bli med i bandet. Han hadde et vakkert ansikt, med klare blå øyne, mørke øyenbryn og tjukt sort hår. Jentene som fulgte etter diverse band var alle tiltrukket av ham, og de andre guttene kalte ham for PB – pretty boy. Det gjorde ham nervøs. Han var redd hver gang de skulle øve eller spille. Redd for å bli avslørt, og kanskje bli sparket ut av bandet fordi han ikke spilte godt nok. Derfor var han den som drakk og røyket mest i gjengen. Bassgitaren turte han aldri å holde i hendene uten å være ruset.
				

				
					Spillejobben på The Crawdaddy ble, akkurat som Vivian hadde vært bekymret for, et mareritt. De kom for seint, og måtte bære anlegget gjennom salen mens lokalet var fullt av folk. Det var en generaltabbe. Publikum var utålmodige. De ropte, klappet og peip mens The Hammocks rigget opp utstyret. Det gjorde alle i bandet nervøse, og de fikk ikke tid til å stille inn lyden før de begynte å spille.
				

				
					Den første sangen låt forferdelig, og gjorde at de kom skjevt ut. The Hammocks strevde på scenen, forsøkte å finne rytmen, veve musikken sammen, men klarte det ikke. Publikum merket øyeblikkelig at de slet, og salen var negative fra første låt.
				

				
					Men for Vivian var det verste med hele opplevelsen at han med en gang merket at folk ikke likte dem, bare fordi de kom nordfra. At The Beatles også var nordlendinger, hjalp ingenting. Tvert i mot. Londonpublikummet var forutinntatte, og like mye som de var interesserte i musikk og popband, var de opptatt av seg selv. Oppdagelsen gjorde ikke mye for selvtilliten hans. Den kvelden på The Crawdaddy, mens de pakket sammen anlegget, bestemte Vivian seg for to ting: Han skulle aldri fortelle noen om bakgrunnen sin, og han skulle aldri mer komme for seint til en avtale.
				

				
					
				

				
					Vivian klarte ikke lenger å ligge rolig i den høyre filen på motorveien. Han la bilen ut forbi en buss og ga gass. Han sneipet sigaretten i askebegeret, fant frem en pakke Marlboro, og med en håndleddsbevegelse slo han en ny sigarett inn mellom leppene. Veien strakte seg ut foran ham, bred og uten en sving, så langt han kunne se. Han tenkte på hvordan veier og transport hadde forandret seg, og tilbake på de grå og innholdsløse dagene i Sheffield for mange, mange år siden.
				

				
					Ville livet blitt enklere, om han hadde valgt et mer ordinært liv?
				

				
					Det var for seint å tenke på det nå.
				

				
					
				

				
					Underholdningsbransjen hadde virket fristende. The Beatles var alle unge gutters forbilder. Men John, Paul, George og Ringo var helt klart genier. De tryllet frem den ene fantastiske sangen etter den andre. Vivian klarte ikke å sammenligne seg med dem. Selv var han ikke rare musikeren, bortsett fra at han klarte å telle takter og synge andrestemme, om han hørte seg selv godt.
				

				
					The Hammocks fikk ikke flere Londonjobber, og etter noen få andre spillejobber nord i England, som også gikk dårlig, ble bandet oppløst. Men fordi Vivian så ut som en popstjerne, spilte bass og hadde en kul forsterker, fikk han stadig tilbud om å bli med i andre band. Han var en råtten bassist, men bassanlegget og det lange håret var nok til at han var ettertraktet. Det var utseendet og anlegget som var etterspurt, ikke hans musikalske kvalifikasjoner eller personlighet.
				

				
					Da sannheten gikk opp for ham, fikk han skikkelig noia. Han var alltid redd på scenen, men oppdaget fort at om han dyttet i seg dop og sprit, ble han selvsikkerheten selv. Whisky og cola var The Beatles favorittdrink, og den fikk også ham til å føle seg på topp. Han kunne kaste innpå store mengder uten at det syntes på ham. Det var verre med dop. Han likte dop også, men det ga ham mørke, tunge øyne, og talen ble langsom og uklar.
				

				
					Våren 1966 fikk det nye bandet hans plutselig en jobb i London. De øvde mye i forkant, og dro tidlig nedover, slik at de hadde god tid til å finne klubben og få satt opp anlegget. Konserten ble en suksess, til tross for at Vivian var både full og stein. På den siste låten falt han overende i et forsøk på å gjøre en spektakulær avslutning, men jentene bare hylte, og trodde det var en del av showet.
				

				
					Dagen etter våknet han opp, omtåket, på en fløyelssofa i en ukjent leilighet. Rommet var fullt av eksotiske planter og blomster. Leiligheten luktet som en blanding av en kjemisk fabrikk og en botanisk hage. Foruten sofaen var det få vanlige møbler. I stedet for stoler fantes det digre puter til å sitte på, og bordene var lave kasser fra et fiskemarked. Leiligheten var uryddig, men kul og fremmedartet. Han bestemte seg spontant for at dette måtte bli hans nye, midlertidige hjem.
				

				
					Leiligheten lå i Maida Vale, og tilhørte en voksen mann han hadde truffet kvelden før. Mannen var en velstående hippie, og Vivian klarte å overtale den nye kameraten til å la ham sove på sofaen frem til han fant et sted å bo på egenhånd. Han sluttet i bandet, uten at noen protesterte, og ble boende i stua til sin nye venn.
				

				
					Maida Vale ligger bare noen kvartaler fra Abbey Road, og kameraten fortalte om en liten pub hvor du kunne møte musikere som var på jobb i det sagnomsuste studioet, oppkalt etter den lange Londongaten. Studioet hadde egen flott kantine med ganske god pub-feeling. Men under lange innspillinger fikk de fleste musikere trang til å lufte seg litt ute blant folk, og da foretrakk de ofte å stikke en tur på puben Heroes of Alma. Puben lå på baksiden av kvartalet, tvers ovenfor studioet. Det var langt å gå fra inngangen til studioet, rundt kvartalet til puben - om du gikk gatelangs. Men hvis du gikk ut i bakgården og hoppet over et gjerde, kom du direkte til en sidedør til puben. Grupper som The Beatles og Pink Floyd benyttet den muligheten ofte når de var på jobb, og innehaveren av puben lot dem smette ut og inn av sidedøren akkurat som de ville.
				

				
					Fordi det fantes mange andre puber som tilsynelatende lå nærmere Abbey Road studioet, var det sjeldent at fans som jaktet på idoler som The Beatles, oppdaget at det var til denne puben de fleste musikere gikk for å ta seg en øl. Puben var hjemmekoselig, liten og oversiktlig. Den bestod bare av ett rom, og alle gjestene kunne til en hver tid se hvem som kom inn i puben. Om Paul og Ringo stod i baren, og det plutselig rant inn en gjeng med skolejenter på jakt etter The Beatles, kunne de raskt smette ut sidedøren.
				

				
					Vivian begynte å henge på Heroes of Alma. Hver dag, fra den åpnet på formiddagen, til den stengte klokken elleve på kvelden. Han ble raskt stamgjest, og det tok ikke lang tid før han ble kjent med flere av dem som jobbet fast i Abbey Road; teknikere, produsenter og musikere. Ikke sjelden ble han invitert med tilbake til studioet for å høre på nye innspillinger. Produsentene ville gjerne vite hva den vanlige mannen fra puben syntes om deres innspillinger, og Vivian lånte villig bort ørene sine.
				

				
					En kveld endte en slik avspilling opp i en gedigen fest. The Beatles hadde akkurat mikset ferdig sangen A day in a life, og produsenten, George Martin, var usikker på om innspillingen var for eksperimentell. Bandet hadde invitert inn en masse forskjellige type mennesker for å lytte til resultatet. En blanding av musikere, kunstnere og fans. Alle likte miksen, og den gode mottakelsen ble feiret ettertrykkelig.
				

				
					Vivian var også blitt invitert. Han var blitt venn med en av teknikerne i Abbey Road, og han var ofte med på liknende seanser.
				

				
					Men denne kvelden var spesiell.
				

				
					Han befant seg i samme rom som The Beatles. Det var så praktfullt at Vivian kun drakk og røyket små mengder. Han ønsket å ta situasjonen inn over seg; huske hva John Lennon hadde sagt, at han tente sigaretten til Jimi Hendrix, og at han diskuterte orkesterarrangementer med George Martin.
				

				
					Etter at seansen var over og de fleste andre hadde dratt, ble Vivian sittende igjen og snakke med teknikeren som hadde ansvaret under innspillingen. De to var de eneste, bortsett fra George Martin, som ikke hadde vært overstadig beruset, og Vivian hjalp til med å rydde flasker og askebegre. Han var så engasjert og interessert denne kvelden, at han ble han spurt om han hadde mulighet for å komme tilbake dagen etter. Da skulle det finne sted en stor liveinnspilling i Abbey Road, og teknikeren trengte hjelp til en del praktiske ting. Studioet manglet en mann som kunne ta imot publikum, servere øl og sørge for at stemningen forholdt seg på topp under hele innspillingen.
				

				
					Vivian lot ikke den sjansen gå fra seg. Han stilte opp tidlig, var forberedt og gjorde en entusiastisk og god jobb. Ikke mange dager senere ble han spurt om han hadde mulighet for å stille opp en gang til. Det gjorde han, og snart jobbet han hver gang det var en tilstelning i Abbey Road studioet. Han jobbet helhjertet, og sørget alltid for at alle var fornøyd med jobben han gjorde. Men en dag han ble forespurt, hadde han en annen avtale, og måtte takke nei. Han hadde forventet at de skulle bli sure på ham, men i stedet fikk han tilbud om å bli ansatt i Abbey Road. Om han var interessert, kunne han få jobb som tape op – tape operator – en betegnelse som ble brukt på folk som assisterte teknikerne under innspilling. Stort sett var oppgaven å skifte taperuller, hente kaffe og skaffe dop til musikere. Det var den laveste stillingen man kunne ha, men i et studio som Abbey Road var bonusen at man fikk treffe og bli kjent med de beste og mest populære artistene, og det igjen ga tilgang til hundrevis av nydelige jenter som var villig til å ligge med hvem som helst, bare for å rykke et skritt nærmere verdensstjernene.
				

				
					Vivian fant platebransjen fascinerende. Den fungerte ikke slik han hadde trodd da han spilte i band. Etter hvert som han kom inn i miljøet, gikk det opp for ham at det verken var artister eller teknikere som hadde råderett over det kunstneriske resultatet. Alle artistene hadde managere, og egentlig var det i denne posisjonen makten var plassert. Det var manageren som samarbeidet med plateselskapet, og tilrettela alt fra innspillinger til turneer.
				

				
					Men det aller mest fascinerende var at alle pengene som artistene genererte, ble kanalisert gjennom managerens bankkonto. En annen ting Vivian la merke til, var at mange managere ikke hadde et snev av musikalitet. Allikevel styrte de noen av verdens mest kjente band med jernhånd.
				

				
					Etter å ha forstått dette, tok det ikke lang tid før Vivian begynte å drømme om å bli manager. Første skritt var å reise rundt på klubber og lete etter band han antok kom til å gjøre det skarpt. Hver gang han hørte noen han likte, gikk han bak scenen og snakket med medlemmene. Etter kort tid fant han et band som ikke hadde manager, og med litt sjarm, klarte han å overtale dem til la ham forsøke å styre karrieren deres.
				

				
					På grunn av sin jobb i Abbey Road, kom han rask inn hos landets største bookingagent, og snart var bandet hans på turné over hele England. Bandet spilte inn et par singleplater, uten den helt store suksessen, men det var nok til at de ble invitert til å være med på en The British Invasion Tour of America.
				

				
					Dave Clark Five stod på toppen av plakaten, etterfulgt av The Kinks og Zombies. Helt nederst, med liten skrift, kom bandet hans. Vivian kunne huske hvordan han hadde oppdaget en enorm billboard for turneen langs veien inn til Chicago. Turnéplakaten var blåst opp i et enormt format. Han satt i turnébussen og stirret ut av vinduet, da han fikk øye på den. Han rakk bare å se den et øyeblikk. Den stod ute på et jorde langs motorveien, og hadde han ikke sett plakaten tidligere, ville han ikke fått med seg navnet til bandet sitt. Men at Dave Clark Five var på vei til Chicago fikk han med seg fordi skiltet var minst femten ganger tjue meter stort, og opplyst av fire store lyskastere. Det var da han oppdaget den enorme plakaten, han forstod hvor mye større alt er i Amerika, og tanken sendte en iling av begeistring nedover ryggen hans.
				

				
					Han hadde sluttet i Abbey Road da bandet fikk tilbud om å bli med på turneen, men det var først da de kjørte inn i Chicago, han forstod at han hadde gjort det riktige valget. Å turnere i Amerika var en fantastisk opplevelse. Men det viktigste han lærte, var oppdagelsen av at det verken var managere eller artister som hadde kontroll over en artists karriere. Den reelle makten, og de store inntektene, var det plateselskapene som stod for. Det var de som bestemte alt. Og det aller beste, som han snart forstod, var at du verken trengte mye penger eller gode artister for å starte et eget selskap.
				

				
					Hvis du klarte å hype et band, kunne du bare gå til en av de store labelene som RCA, Polydor, Capitol eller EMI og gjøre en avtale om distribusjon. Mot denne avtalen fikk man et stort forskudd, som man igjen kunne bruke til å finansiere studioutgifter, og til å sette opp sitt eget selskap. Med et passe kjent band i stallen var det nesten umulig å feile som platedirektør. Alt du trengte var guts, og en god slump frekkhet.
				

				
					Den sølvgrå Porschen raste inn i motorveitunnelen ovenfor Arguineguin. Baklysene fra andre biler blusset opp i det sorte hullet, og rykket Vivian tilbake til virkeligheten. Han hadde kjørt mer enn fem mil, fra Las Palmas til Arguineguin, fortapt i egne tanker. Fordi han kjente veien godt, hadde han svunnet hen i gamle minner. Han kunne ikke fysisk huske å ha passert verken Vecindario eller Playa del Inglés. Motorveien, og det lave suset fra bilens hjul, hadde dratt ham inn i en transe. Det var på tide å våkne opp, og slutte å spekulere på hva som hadde gått galt. Han hadde gjort mye dumt i sitt liv, men dette han var i ferd med å gjennomføre nå, var kanskje det aller verste? Men, trøstet han seg selv, han tok i alle fall grep. Det hadde han alltid gjort, og det hadde reddet ham ut av mange kniper. Han hadde kanskje ikke lyktes like bra som Richard Branson, men han var en entreprenør i verdensklasse, han også.
				

				
					Vivian svingte av fra motorveien og kjørte inn i Puerto Rico. Han rullet sakte langs det grelle, rustbrune shoppingsenteret midt i byen til han så en telefonkiosk. Så lenge det var mulig, forsøkte han å bruke telefoner som ikke kunne spores. Han stoppet bilen og åpnet døren. Varmen slo i mot ham. Overgangen fra den kjølige bilen til varmen ute på fortauet var som å gå uforvarende inn i en badstue. Han begynte å svette øyeblikkelig, og et sekund vurderte han å sette seg tilbake inn i bilen, og heller bruke mobilen.
				

				
					Men han kunne ikke begynne å ta sjanser. Ikke nå! Han gikk bort til automaten og løftet av røret. Han var overrasket over at den virket, og fant frem en mynt. Røret var glohett etter å ha stått i solen, og han måtte holde det på avstand fra øret. Han slo et nummer han hadde memorert, og ventet utålmodig. Etter bare noen få ringesignaler, ble telefonen besvart.
				

				
					”Ja,” sa en stemme i den andre enden.
				

				
					”Alt under kontroll?” spurte Vivian.
				

				
					”Ja,” sa stemmen. ”Vi er i Mogán om en halvtime, sånn omtrent.”
				

				
					”Det er en forandring i planen,” sa Vivian. ”Ikke gå til Mogán. Gå til Pasito Blanco i stedet.”
				

				
					”Hvorfor det? Vi har vært bordet av Kystvakten. Vi er klarert for lenge siden.”
				

				
					”Gjør som jeg sier.” Vivian var forberedt. Han likte å gjøre brå forandringer, endre på avtaler, slik at ingen visste hva han planla.  ”Jeg venter på dere der,” sa han. ”Havna er privat, men dere har plass, og vi kan bruke krana. Det har jeg fikset. Vi heiser Zodiacen rett over på en henger. Alt er klart. Det tar ikke mange minuttene, og etterpå kan dere gå på bar og feire.”
				

				
					”Vi skal mer enn på bar. Vi har vært lenge til sjøs,” lo stemmen i den andre enden.
				

				
					”Da har jeg det perfekte stedet for dere. Stol på meg! Vi kan arrangere en orgie. Men det vil jeg være med på – og alt er på meg.” Vivian hang opp røret, og tørket vekk en svettedråpe. Han var fornøyd med seg selv. Det viktigste i livet er å møte problemene i forkant. Det hadde han alltid vært god på, og nå hadde han klart det igjen.
				

				
					Båten var kommet frem, ingen hadde stilt spørsmål, og det eneste som gjenstod var en liten detalj.
				

				
					Den skulle han ta seg av selv. Det kunne umulig slå feil?

